SPR ‘hidupkan enjin’ PRU-15

Suruhanjaya Pilihan Raya (SPR) mula ‘menghidupkan enjin’ sebagai persiapan bagi mengadakan Pilihan Raya Umum Ke-15, termasuk memberikan taklimat kepada sukarelawan, di tengah-tengah desakan daripada UMNO supaya pemilihan diadakan tahun ini, lebih awal daripada September 2023.

Menurut satu laporan, sukarelawan SPR yang terlibat dalam PRU-14 pada 2018 lalu telah diarah bersiap sedia.

Mereka juga dilaporkan telah hadir dalam taklimat yang diberikan SPR pada 13 dan 14 Jun lalu.

Timbalan pengerusi SPR Prof Dr Azmi Sharom dipetik sebagai berkata bahawa SPR menetapkan tarikh pilihan raya apabila Parlimen dibubarkan.

“Hanya ahli politik yang tahu bila itu. Latihan dilakukan secara agak kerap supaya (kakitangan dan sukarelawan) bersedia. Lagipun, kita tidak tahu bila pilihan raya akan diadakan,” katanya menurut laporan ST.

Menurut kenyataan dalam laman sesawang SPR pada 16 Jun, daftar pemilih terkini turut membabitkan pemilih yang berusia 18 tahun pada akhir Mei, berikutan pelaksanaan pendaftaran automatik di bawah undang-undang yang dipanggil Undi18.

Undang-undang itu, yang berkuat kuasa pada 15 Disember 2021, menurunkan umur mengundi kepada 18 daripada 21 tahun dan membenarkan pendaftaran pemilih secara automatik.

Ia akan menambah kira-kira 5.8 juta pengundi kali pertama ke dalam daftar pemilih – peningkatan 40 peratus daripada 14.8 juta pemilih layak negara pada PRU 2018.

Lebih ramai sukarelawan dan pusat mengundi mungkin diperlukan untuk menampung pengundi yang lebih besar bagi PRU-15 nanti.

Beberapa kem dalam gabungan Barisan Nasional (BN) telah menggesa PRU-15 diadakan lebih awal susulan kemenangan berturut-turut dalam pilihan Raya Negeri (PRN) Melaka dan Johor.

Tetapi Perdana Menteri Datuk Seri Ismail Sabri Yaakob yang juga Naib Presiden UMNO – ‘abang besar’ yang mengetuai BN – telah berkata bahawa pilihan raya tidak sepatutnya diadakan sehingga Malaysia mampu mengekang inflasi yang semakin meningkat.

Hafidzi Razali, seorang penganalisis kanan di perundingan risiko Bower Group Asia, berkata Ismail Sabri memerlukan masa untuk mengukuhkan kedudukannya dalam parti.

“Beliau memerlukan kepastian bahawa beliau bukan hanya akan menjadi tokoh atau digantikan selepas memberikan keputusan yang memberangsangkan untuk UMNO-BN pada PRU-15. Ia lebih masuk akal untuk PRU-15 diadakan awal tahun depan,” katanya.

“Di luar politik dalaman, keutamaan Ismail Sabri adalah untuk menyelesaikan pelbagai cabaran ekonomi yang memerlukan keputusan yang tidak popular, dan beliau memerlukan lebih banyak masa untuk melembutkan kesan reputasi yang berbangkit kepada UMNO-BN.”

Bagaimanapun, semakin lama pilihan raya itu ditangguhkan, semakin tipis peluang BN untuk menang.

Penganalisis sosiopolitik Awang Azman Pawi dari Universiti Malaya dipetik sebagai berkata parti pembangkang kekal berpecah buat masa ini, tetapi jika mereka membentuk pakatan, BN akan mendapati lebih sukar untuk memenangi PRU-15.

Beliau berkata menangguhkan pengundian atas dasar menangani inflasi bukanlah alasan kukuh kerana “lebih banyak masalah ekonomi mungkin timbul dan peningkatan inflasi akan menjadi lebih sukar untuk dikawal”.

Firma Fitch Solutions Country Risk and Industry Research yang dikeluarkan pada Rabu (22 Jun) menjangkakan PRU-15 akan diadakan pada separuh kedua tahun ini.

“Pakatan BN berkemungkinan mahu memanfaatkan momentum (kemenangan dua PRN) untuk mendapatkan semula kedudukan dominannya dalam politik Malaysia,” kata firma itu.

Pada 2018, BN dikalahkan buat pertama kali dalam sejarah oleh gabungan Pakatan Harapan (PH), tetapi PH tumbang setelah Tun Dr Mahathir Mohamad meletak jawatan dan Tan Sri Muhyiddin Yassin mengambil alih pentadbiran negara setelah membawa Bersatu keluar dari PH.

Namun, tahun lalu, 15 Ahli Parlimen UMNO diketuai presidennya Datuk Seri Ahmad Zahid Hamidi mengkhianati perjanjian sokongan dan menggulingkan Muhyiddin, yang kemudian digantikan dengan Ismail Sabri.

Kerajaan Ismail Sabri sekarang ini adalah gabungan daripada BN dan Perikatan Nasional (PN) iaitu gabungan beberapa parti, termasuk Bersatu dan PAS.


Jepun buat persediaan awal hadapi kenaikan kes Covid-19 musim sejuk

Perdana Menteri Jepun, Fumio Kishida melaksanakan pelan segera bagi menyediakan katil tambahan dan sumber perubatan untuk menghadapi kemungkinan kenaikan semula jangkitan Covid-19 menjelang musim sejuk ini.

Pada musim panas lalu, gelombang jangkitan kelima merekodkan kes kematian yang tinggi, namun kadar jangkitan dan kematian semakin menurun apabila program vaksinasi kepada populasinya sudah mencecah lebih daripada 70 peratus.

Pada bulan lalu, sekatan keselamatan yang meliputi kebanyakan negara sudah ditarik semula tetapi pakar kesihatan tetap memberi amaran bahawa kenaikan kes mungkin akan berlaku semula seperti yang terjadi di negara itu pada musim sejuk tahun lalu.

Susulan itu, kerajaan Jepun merancang untuk menambah kapasiti katil di hospital sebanyak 30 peratus, serta meningkatkan persediaan di rumah jagaan dan mengumpul data untuk meramalkan di hospital mana yang bakal dipenuhi pesakit.

Jelas Kishida, selaras dengan pengukuhan sistem perubatan di negara itu, penggunaan sistem itu bermula Disember depan, bakal diperkenalkan untuk mengenal pasti bilangan katil dan keadaan di setiap hospital.

Selain itu, Jepun juga sudah membayar hampir AS$1.2 bilion untuk 1.6 juta pil antiviral Covid-19 Molnupiravir yang dikeluarkan oleh syarikat farmaseutikal Merck dan Ridgeback Biotherapeutics.

Manakala, pemberian suntikan dos penggalak bakal diagihkan kepada rakyatnya bermula bulan depan.

Kerajaan juga sedang mempertimbangkan untuk memperluaskan program suntikan di negaranya kepada kanak-kanak berumur seawal lima tahun.

Sebelum ini, Jepun berjaya mengawal pandemik ini dengan lebih baik berbanding negara lain, dengan merekodkan hanya 18,000 kematian dengan tidak mengenakan sekatan yang ketat kepada rakyatnya.

Namun begitu, kerajaan Jepun menghadapi kritikan hebat mengenai kematian pesakit secara mengejut di rumah kerana ketidakupayaan pihak hospital untuk menangani kes semasa musim panas lalu.

September lalu, bekas Perdana Menteri, Yoshihide Suga meletak jawatan susulan kritikan hebat yang dihadapinya dalam mengendalikan krisis tersebut. – Agensi


‘BN akan kerjasama dengan parti mana untuk tubuh kerajaan? DAP?’

Pengerusi Perikatan Nasional Tan Sri Muhyiddin Yassin yakin Barisan Nasional (BN) tidak akan memenangi cukup kerusi untuk menubuhkan Kerajaan Persekutuan, menyebabkan UMNO terpaksa berunding dengan gabungan parti lain dalam usaha membentuk kerajaan campuran.

Gabungan itu, katanya di hadapan beberapa ratus penyokong di sini, mungkin Pakatan Harapan (PH).

Oleh itu, katanya mengundi BN dalam Pilihan Raya Umum Ke-15 (PRU-15) pada 19 November ini adalah sama dengan memberi undi kepada DAP.

“Dia kata dia tidak mahu bersekongkol dengan Perikatan Nasional kerana Bersatu. Jadi itu bermakna dia lebih suka bersekongkol dengan siapa? Tuan-tuan dan puan-puan… PH,” katanya merujuk kepada Presiden UMNO Datuk Seri Ahmad Zahid Hamidi.

“Dan tuan-tuan dan puan-puan anda tahu siapa dalam PH? DAP,” tambah Muhyiddin lagi.

DAP adalah ahli komponen PH yang diketuai kebanyakannya oleh etnik Cina, tetapi menambah jumlah beberapa calon Melayu dalam pilihan raya kali ini.

Sementara itu, Muhyiddin yang juga Presiden Bersatu menyambut baik kajian mengenai sokongan orang Melayu terhadap Perikatan Nasional yang semakin meningkat.

Beliau berharap peningkatan itu akan berterusan sehingga 70 peratud hingga 80 peratus supaya dapat membentuk Kerajaan Persekutuan.

“Yang penting kita sudah tahu ada peningkatan. Namun kita tidak boleh buat kesimpulan sekarang. Yang penting tunggu hingga 19 November ini,” katanya.

Terdahulu, beliau turut mewakili Perikatan Nasional meminta maaf kepada pihak yang tersinggung dengan kenyataan pengundi “masuk api neraka” jika memilih BN atau PH.

Beliau berkata, seharusnya semua pemimpin Perikatan Nasional perlu mengelakkan mengeluarkan kenyataan sedemikian kerana boleh menimbulkan salah faham.

“Tak apalah saya fikir mereka sudah mengetahui penjelasannya. Saya tidak berapa gemar buat kenyataan seperti itu. Yang penting elakkan kenyataan boleh timbulkan salah faham dalam kalangan pengundi,” katanya selepas menghadiri program santai anak muda Johor di Dewan Terbuka Taman Sri Penggaram.


Rayuan kes SRC Najib: Usul masuk bukti tambahan dibenarkan mahkamah

Permohonan Datuk Seri Najib Razak dalam usul dikemukakan bagi memasukkan bukti tambahan dalam perbicaraan kes SRC International Sdn Bhd dibenarkan Mahkamah Persekutuan.

Bukti tambahan yang dikemukakan itu melibatkan keterangan beberapa individu ke dalam rayuan akhir penyelewengan dana RM42 juta milik SRC yang bermula perbicaraannya hari ini, menurut laporan BH.

Kebenaran memasukkan bukti tambahan itu antaranya keterangan viva voce (lisan) pegawai penyiasat Suruhanjaya Pencegahan Rasuah Malaysia (SPRM), Rosli Hussein, berhubung siasatan skandal SRC .

Keterangan itu adalah sama ada beliau (Rosli) menyedari peranan lalu dan pembabitan hakim perbicaraan kes SRC, Datuk Mohd Nazlan Mohd Ghazali, sebagai Kaunsel dan Setiausaha Syarikat Maybank Group.

Antaranya berhubung perkhidmatan nasihat strategik yang diberikan Maybank Investment Berhad dan Bina Fikir Sdn Bhd kepada 1Malaysia Development Berhad (1MDB) bagi penubuhan SRC pada 2010/2011.

Ia juga berkaitan pemberian pinjaman RM4.7 bilion Maybank kepada 1MDB bagi perolehan Tanjong Energy Berhad pada 2012.

Bukti tambahan lain ialah keterangan lisan Ketua Pegawai Eksekutif (CEO) 1Malaysia Development Malaysia Berhad (1MDB), Datuk Shahrol Azral Ibrahim Halmi, berhubung peranannya ketika menjadi CEO 1MDB dalam urusan dan pelantikan Maybank Investment Berhad dan Bina Fikir Sdn Bhd serta pegawainya berkaitan perkhidmatan nasihat strategik dalam penubuhan SRC International pada tahun 2010/2011.

Ketua Hakim Negara, Tun Tengku Maimun Tuan Mat, yang mempengerusikan panel lima hakim Mahkamah Persekutuan berkata, mahkamah belum membuat keputusan berhubung merit substantif pada peringkat ini.

Sehubungan itu, Peguam Hisyam Teh Poh Teik yang mewakili Najib mengemukakan hujahan permohonan notis usul berkenaan sebelum Mahkamah Persekutuan memberikan keputusan.

Selain Hisyam, peguam dalam pasukan pembelaan Najib ialah Datuk Zaid Ibrahim, Liew Teck Huat, Rueben Mathiaravanam dan Hannah Kam.

Sementara itu, pendakwaan diketuai Ketua Pendakwa Raya Ad Hoc Datuk V Sithambaram Timbalan Pendakwa Raya Donald Joseph Franklin; Sulaiman Kho Kheng Fuei; Mohd Ashrof Adrin Kamarul; dan Manjira Vasudevan.

Najib telah memfailkan 94 alasan mengapa Mahkamah Rayuan telah tersilap dalam keputusannya untuk mengekalkan sabitan dan hukuman Mahkamah Tinggi.

Sebelum ini, pada 28 Julai 2020, Mahkamah Tinggi menjatuhi hukuman penjara 12 tahun dan denda RM210 juta, selepas Najib didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram RM42 juta dana milik SRC.

Selepas sabitan dan hukuman penjara 12 tahun dan denda RM210 juta dikekalkan di Mahkamah Rayuan pada 8 Disember 2021.


Murid boleh diberi kelonggaran tidak pakai seragam: Radzi

Pihak sekolah sekali lagi diingatkan agar memberi kelonggaran kepada pelajar yang hadir ke sekolah untuk tidak memakai pakaian seragam sekolah, sebaliknya memadai memakai pakaian kemas dan sopan.

Menteri Kanan Pendidikan Datuk Dr Radzi Jidin berkata perkara itu telahpun dinyatakan sebelum ini, namun masih terdapat rungutan daripada ibu bapa mengenai segelintir guru yang menetapkan syarat untuk pelajar mengenakan pakaian seragam lengkap.

“Apabila sekolah mula dibuka mengikut ketetapan fasa di beberapa buah negeri seperti di Klang, Melaka, kita menerima aduan daripada ibu bapa yang menyatakan ada sekolah meminta supaya anak-anak memakai uniform sekolah walaupun ada uniform ketat, kasut dah ketat.

“Jadi saya ingin tegaskan sekali lagi bahawa pihak kementerian sebelum ini telah nyatakan bahawa untuk tempoh sehingga akhir persekolahan tahun ini, kita benarkan murid-murid memakai pakaian yang bersesuaian serta sopan dan kemas, itu paling penting,” katanya lapor Bernama.

Beliau terdahulu meninjau persiapan pembukaan sekolah di Sekolah Kebangsaan Semaseh, Panchor.

Beliau berkata pihak sekolah seharusnya memudahkan urusan kehadiran pelajar berikutan kekangan yang dihadapi ibu bapa susulan pembukaan sekolah di waktu pandemik COVID-19 terutamanya kepada keluarga yang kurang berkemampuan.

Dalam perkembangan lain, beliau berkata semua sekolah di negeri yang akan memasuki Fasa 4 Pelan Pemulihan Negara harus memberi perhatian khusus terhadap aspek pengudaraan termasuk di dalam bilik guru.

“Pengudaraan itu perlu diberi perhatian khusus. Awal dulu ramai agak keliru tetapi akhir ini hampir semua pihak dapat memahami bahawa kepentingan untuk kita pastikan pengudaraan di sekolah berlaku pada tahap paling optimum.

“Bilik darjah nampak dah selesai cuma di bilik guru, kadang-kadang bilik guru yang menggunakan penghawa dingin sebagai contoh sebaiknya diusahakan supaya ada pengudaraan… dibuka tingkap bagi membolehkan keadaan yang lebih selamat bagi guru-guru,” katanya.

Mengulas mengenai perkembangan pengambilan guru secara ‘one-off’ bagi menyelesaikan masalah kekurangan guru, Radzi berkata Suruhanjaya Perkhidmatan Pendidikan (SPP) telah selesai melengkapkan pemilihan guru bagi fasa 1.

Radzi berkata, kriteria pemilihan awal itu adalah berlandaskan calon yang bakal mengajar subjek-subjek penting di sekolah serta mereka yang mempunyai latar belakang dalam pengajian pendidikan.

“Fasa 1 telah dipilih dan kita tidak ikut berapa ramai, kita berpandukan pada susunan subjek. Subjek mana pergi dulu serta keutamaan kepada graduan pendidikan.

“Setelah keutamaan ini tercapai, baru kita lihat graduan yang tidak ada latar belakang pendidik, kerana itu kita buat secara berperingkat. Ada fasa yang hanya memerlukan ratusan tenaga pengajar namun ada fasa perlukan beribu, justeru kita perlu lihat keperluan subjek dalam fasa tersebut,” katanya.


Timbalan Presiden gesa MT dan MP bersatu demi Zahid jadi PM

Majlis Tertinggi (MT) dan Ahli Parlimen (MP) UMNO perlu bersatu dan berhenti berbalah bagi mengelakkan kemelut dalaman parti semakin teruk jika mahu memastikan Datuk Seri Ahmad Zahid Hamidi menjadi Perdana Menteri (PM) baharu.

Timbalan Presidennya, Datuk Seri Mohamad Hasan menggesa supaya semua mematuhi ketetapan yang diputuskan semasa Mesyuarat MT pada 3 Ogos lalu yang diumumkan Presiden bagi menarik sokongan terhadap kerajaan Perikatan Nasional (PN) dan Perdana Menteri Tan Sri Muhyiddin Yassin.

“Barisan kepimpinan Badan Perhubungan UMNO Negeri Sembilan menyokong penuh ketetapan yang telah diputuskan oleh Majlis Tertinggi yang bersidang pada 3 Ogos,” kata Mohamad yang juga Pengerusi Perhubungan Negeri Sembilan dalam satu kenyataan hari ini.

Jelas Mohamad, Ahli MT dan MP yang dilihat berbeza pendapat perlu setia dan patuh kepada arahan parti kerana Zahid adalah calon PM yang perlu disokong, ia memandangkan secara tradisinya Presiden adalah calon PM bagi UMNO.

“Badan Perhubungan UMNO Negeri Sembilan menggesa agar hubungan di antara Ahli MT dan MP UMNO mestilah diharmonikan demi kepentingan parti dan negara,” katanya lagi.

Gesaan tersebut dibuat susulan terdapat dua kumpulan dalam UMNO, satu kem bersama Zahid dan satu kem lagi bersama Naib Presiden UMNO, Datuk Seri Ahmad Zahid Hamidi.

Terdahulu, Agenda Daily melaporkan terdapat gerakan daripada agen Zahid yang sedang melobi Zahid diangkat menjadi PM dan beberapa MP PN yang terdiri daripada GPS, PAS dan Bersatu yang sudah dihubungi bagi memujuk untuk menyokong Presiden UMNO itu.

Perkara itu tidak mengejutkan apabila Zahid dalam surat akuan yang diutuskan kepada Yang di-Pertuan Agong bersama-sama beberapa MP UMNO yang sekapal dengannya tidak menamakan Ketua Pembangkang, Datuk Seri Anwar Ibrahim sebagai calon PM, ia walaupun terdapat pakatan sulit antara cikgu dengan anak muridnya itu.

Menurut sumber, agen kepada Zahid sudah menghubungi MP daripada GPS, PAS dan Bersatu yang cuba memujuk mereka supaya menyokong beliau, ia memandangkan sudah terdapat 13 MP UMNO yang dikatakan sudah bersama-sama dengannya ketika ini menerusi pendedahan surat akuan yang disiarkan dalam media sosial semalam.

Gerakan menjatuhkan kerajaan PN dilihat semakin giat dijalankan mutakhir ini kerana Zahid bakal berhadapan perbicaraan di mahkamah pada 24 Ogos nanti.

Pada masa ini UMNO hanya mempunyai 38 kerusi Parlimen. Beliau memerlukan sokongan daripada parti-parti lain dalam PN untuk menubuhkan kerajaan baharu yang akan dipayungi UMNO.

Menurut sumber dalaman UMNO, kem Zahid sedang giat memujuk MP PN untuk menyokong beliau sebagai PM menjelang sidang Parlimen yang akan dibuka pada September ini.

Walau bagaimanapun, perancangan Zahid untuk mendapatkan sokongan majoriti dengan sokongan daripada MP PN dilihat sukar dicapai.

Muhyiddin difahamkan dikatakan bertegas dengan pendirian Bersatu untuk tidak bersekongkol dengan ‘kluster mahkamah’.


Cacar monyet jangkiti gay, biseksual, lapor agensi kesihatan UK

Itali pada Khamis (19 Mei) melaporkan kes pertama cacar monyet (monkeypox), menyertai beberapa negara Eropah dan Amerika Utara yang lain dalam mengesan penyakit endemik di beberapa bahagian di Afrika.

Cacar monyet dikenal pasti pada seorang dewasa muda yang baru pulang dari Kepulauan Canary, kata Institut Spallanzani Rom (RSI) untuk penyakit berjangkit.

Dia sedang dirawat secara berasingan dan berada dalam keadaan memuaskan, kata RSI dalam satu kenyataan yang disiarkan oleh agensi berita Itali, sambil menambah bahawa dua lagi kes yang disyaki sedang disiasat.

Pesuruhjaya Kesihatan di wilayah Lazio yang turut meliputi Rom, Alessio D’Amato mengesahkan di media sosial bahawa ia adalah kes pertama di negara itu, sambil menambah bahawa keadaan itu “dipantau secara berterusan”.

Kes cacar monyet juga telah dikesan di Sepanyol dan Portugal – disyaki lebih daripada 40 kes yang mungkin dan disahkan telah dilaporkan – serta Britain, Sweden, Amerika Syarikat (AS) dan Kanada.

Penyakit itu, yang mana kebanyakan individu pulih dalam beberapa minggu dan hanya membawa maut dalam kes yang jarang berlaku, telah menjangkiti ribuan orang di beberapa bahagian di Afrika Tengah dan Barat dalam beberapa tahun kebelakangan ini, tetapi jarang berlaku di Eropah dan Afrika Utara.

Pertubuhan Kesihatan Sedunia (WHO) pada Selasa berkata mereka sedang menyelaraskan dengan pegawai kesihatan United Kingdom (UK) dan Eropah berhubung wabak baharu itu.

Pegawai kesihatan telah menyatakan beberapa jangkitan ini mungkin melalui hubungan seksual – dalam hal ini membabitkan kalangan lelaki gay atau biseksual – yang akan menjadi perkembangan baharu dalam memahami penularan virus itu.

Gejala vavar monyet pada manusia termasuk lesu, demam, sakit otot dan menggigil.

Jangkitan biasanya melalui hubungan rapat dengan haiwan yang dijangkiti seperti tikus dan monyet dan terhad antara manusia.

Agensi Keselamatan Kesihatan UK (UKHSA) berkata pada Isnin mereka telah mengesan empat kes baharu – tiga di London dan satu kes berkaitan di Newcastle, timur laut England – selepas mencatatkan tiga kes pada awal Mei.

Keempat-empat kes tambahan itu adalah lelaki yang melakukan hubungan seks dengan lelaki atau mengenal pasti diri sebagai gay atau biseksual, kata UKHSA. – Agensi


Kesesakan lalu lintas cetus serangan jantung?

Berita tentang kebenaran rentas negeri yang diumumkan oleh Perdana Menteri Datuk Sri Ismail Sabri Yaakob telah disambut dengan penuh kegembiraan oleh rakyat Malaysia.

Selepas sekian lama sempadan negeri ditutup kini kita berpeluang untuk meneruskan aktiviti seperti menziarahi ibu bapa di kampung atau bercuti di negeri-negeri lain.

Pun begitu, sudah pasti kita akan berdepan dengan kesesakan lalu lintas yang tidak dapat dielakkan apatah lagi dengan pertambahan bilangan kenderaan di atas jalan raya.  Berhadapan dengan keadaan ini boleh membuatkan tahap tekanan atau stres anda melonjak.

Selain degupan jantung yang cepat dan badan banyak berpeluh, lain-lain tanda amaran stres termasuklah loya, bernafas kencang, cirit-birit dan terasa hendak membuang air kecil, sejuk kaki dan tangan, berubah selera makan (tidak lalu makan atau makin bertambah), keinginan seks menurun, sakit-sakit badan yang tidak diketahui puncanya, tidak dapat menumpukan perhatian dan gangguan tidur.

Cuba bayangkan kita berhadapan dengan kesesakan lalu lintas, tanpa disedari anda mula stres dan simptom-simptom tersebut muncul. Anda juga bakal berhadapan dengan pembunuh senyap atau kematian mengejut akibat serangan jantung.

Kesesakan lalu lintas mengakibatkan kepekatan karbon monoksida meningkat di udara dan ini menyebabkan otot jantung kekurangan oksigen. Stres atau tekanan perasaan juga menyebabkan kadar denyutan jantung meningkat. Pemandu pula hilang kawalan emosi hingga tercetusnya perasaan marah dan ‘mengamuk’.
Satu kajian baru-baru ini menunjukkan kesesakan lalu lintas mempunyai kaitan dengan risiko serangan jantung.

Penyelidikan yang melibatkan 1,500 kes serangan jantung itu dijalankan oleh sekumpulan penyelidik dari Jerman dan Amerika Syarikat (AS).

Menurut kajian itu, mereka yang berdepan dengan kesesakan trafik tidak kira sama ada pemandu, penumpang, penunggang motosikal atau pengguna pengangkutan awam akan mengalami risiko serangan jantung tiga kali ganda lebih daripada keadaan biasa.

Kebanyakan kes yang diteliti menunjukkan tempoh satu jam pertama kesesakan trafik sudah cukup untuk meningkatkan risiko itu.

Kajian oleh Institut Epidemologi Helmholtz dan Sekolah Kesihatan Awam Universiti Havard itu juga mendapati suku daripada kes yang dipantau melibatkan wanita berusia sekitar 60-an.

Pemandu kereta yang terperangkap dalam kesesakan merupakan kelompok utama yang terdedah kepada serangan jantung.

Dalam konteks ini, Pakar Kardiologi Pusat Pakar Perubatan KPJ Tawakkal, Dr. Zul Hilmi Yaakob  memberitahu, keadaan stres sama ada akut atau kronik meningkatkan risiko penyakit jantung. Pada seseorang yang menghidapi penyakit jantung, stres akut boleh mencetuskan serangan jantung (infarksi miokardium).

Stres yang berlarutan atau kronik akan meningkatkan risiko penyakit jantung. Ia merangsang penyakit tekanan darah, dinding saluran darah menebal, merangsang mendapan lemak dan sel darah beku pada dinding saluran darah.

Selain itu, hormon adrenalin yang meningkat menyebabkan kadar degupan jantung turut bertambah, dinding jantung menebal serta merangsang peningkatan insulin yang boleh menebalkan dinding saluran darah.
Tidak ketinggalan peningkatan hormon CRP dan homosistein semasa stres turut menyumbang kepada risiko sakit jantung koronari dan serangan jantung.

“Apabila seseorang stres, ia boleh memberi kesan kepada saluran darah dan meningkatkan aras gula dalam badan. Keadaan ini merupakan risiko kepada serangan jantung hingga boleh menyebabkan kematian mengejut dan kemalangan jalan raya.

Secara amnya, kita melihat ramai yang stres akibat kesesakan lalu lintas. Pendek kata, kita harungi kehidupan moden ini bersama stres, kebimbangan dan kekecewaan yang mana adunannya cukup menekan, menjadi sebahagian daripada rutin seharian.

Bagaimanapun, tekanan luar biasa yang berpanjangan mempunyai kesan-kesan psikologi negatif dan menjejaskan fungsi jantung , sistem penghadaman dan rangka otot.

Justeru itu, setiap orang perlu bijak mengawal perasaan setiap kali berhadapan dengan keadaan yang boleh menyebabkan stres. ‘‘Ia bukan sahaja berpunca daripada keadaan jalan raya, malah masalah kewangan, tempat kerja, keluarga dan sebagainya boleh menyumbang stres,” jelasnya.


1,161 kes baharu, tiga kematian

Jumlah jangkitan baharu Covid-19 dalam tempoh 24 jam semalam (Khamis, 15 Disember 2022) turun semula kepada 1,161 kes, berbanding 1,241 yang direkodkan pada Rabu.

Jumlah terbaharu itu menjadikan kumulatif positif sejak 25 Januari 2020 sebanyak 5,014,885 kes dengan 4,961,287 pesakit telah sembuh, termasuk 1,562 yang pulih semalam, menurut data terbaharu Kementerian Kesihatan (KKM).

Dalam tempoh semalam juga sebanyak 828 kes melibatkan individu yang telah menerima vaksin dos penggalak; diikuti 200 kes individu lengkap divaksinasi; tiga kes (individu belum lengkap divaksinasi); dan 130 kes (individu tidak divaksinasi).

Rekod KKM juga menunjukkan sebanyak 16,811 kes masih aktif, turun berbanding 17,215 yang dicatat pada Rabu, manakala 15,749 pesakit masih menjalani kuarantin di rumah (16,138 pada Rabu). Tiada pesakit yang ditempatkan di PKRC.

Menurut KKM, seramai 1,004 pesakit menerima rawatan di hospital (1,010 pada Rabu), dan 58 dimasukkan ke unit rawatan rapi (67 pada Rabu). Seramai 34 pesakit ICU memerlukan alat bantuan pernafasan (43 pada Rabu).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seramai tiga pesakit meninggal dunia akibat komplikasi Covid-19 semalam, dengan satu daripadanya melibatkan kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak 17 Mac 2020 meningkat kepada 36,787 mangsa, termasuk 7,838 kes BID.

Dua daripada kematian itu masing-masing dilaporkan di Selangor, sementara satu lagi kes BID di Sarawak.


Balas balik jasa Zahid, kata Nur Jazlan kepada PH

Pakatan Harapan (PH) diingatkan supaya membalas balik jasa Presiden UMNO Datuk Seri Ahmad Zahid Hamidi yang membantu mereka dapat menjadi kerajaan pusat, kata Datuk Nur Jazlan Mohamed.

Timbalan Pengerusi UMNO Johor itu menggesa pemimpin PH supaya menjaga hubungan dengan UMNO dan Barisan Nasional (BN) jika mahu kekal lama menjadi kerajaan, ia susulan kenyataan pemimpin PKR yang dilihat kurang senang dengan kumpulan Kluster Mahkamah parti itu.

“Ahli Parlimen Setiawangsa, Nik Nazmi Nik Ahmad dan Ahli Parlimen Pasir Gudang, Hassan Karim, memberi peringatan kepada Perdana Menteri, Datuk Seri Anwar Ibrahim, supaya tidak melantik Ahli Parlimen yang sedang berdepan kes mahkamah dalam Kabinetnya.

“Saya ingin mengingatkan mereka bahawa undang-undang Malaysia yang diwarisi dari United Kingdom (UK) yang mana seseorang itu tidak bersalah sehingga disabitkan oleh mahkamah,” katanya dalam kenyataan hari ini.

Nur Jazlan ternyata kurang senang dengan kenyataan dua pemimpin PKR tersebut yang cuba mempersoalkan pemimpin UMNO berdepan pendakwaan di mahkamah hendak diberikan jawatan dalam kerajaan selepas ini.

Jelasnya lagi, kerajaan yang dibentuk sekarang tiada sokongan majoriti selepas berakhir Pilihan Raya Umum Ke-15 (PRU-15) dan dibentuk atas cadangan Yang di-Pertuan Agong dan seharusnya PH menyedari kepentingan untuk mewujudkan suasana harmoni dikalangan parti yang membentuk kerajaan ketika ini.

“Tiada mana-mana parti atau gabungan memperoleh majoriti untuk menerajui kerajaan. Namun, Pengerusi BN (Datuk Seri Dr Ahmad Zahid Hamidi) berbesar hati mengubah pendiriannya atas nasihat Yang di-Pertuan Agong dan menyatukan Ahli Parlimen parti itu untuk menyokong Anwar sebagai Perdana Menteri.

“Tiada pra-syarat ditetapkan mana-mana gabungan termasuk Anwar, mengenai siapa yang berhak berkhidmat dalam Kabinet atau sebaliknya,” katanya lagi.

Malah, Nur Jazlan mempertahankan Zahid kerana meletakkan negara sebagai keutamaan bagi memastikan Malaysia memiliki kerajaan yang stabil.

“Zahid tidak menyalahkan Anwar, mahupun PH di atas tuduhan liar dan tohmahan terhadap BN sepanjang tempoh berkempen PRU-15.

“Jadi, PH patut membalas kesungguhan Zahid dengan menunjukkan niat ikhlas untuk menjadikan kerajaan ini stabil dan bebas daripada politik serta kritikan yang tidak perlu,” katanya.


Zahid paling takut jika Khairy mohon masuk PKR dan diterima

Teka-teki parti mana yang akan menjadi pilihan Khairy Jamaluddin Abu Bakar masih belum terjawab, malah pelbagai pihak sedang cuba memujuknya untuk menyertai parti politik masing-masing.

Bekas Ketua Pemuda UMNO yang dipecat itu baru-baru ini masih mencari dan memilih parti politik yang serasi dan sesuai untuk disertainya, sudah semestinya parti itu serasi dengan ideologi dan membuka peluang kepadanya untuk meneruskan karier politik selepas ini.

Malah, terdapat juga spekulasi Khairy yang sebelum ini penyandang kerusi Parlimen Rembau ditawarkan untuk menjadi Menteri Besar (MB) Negeri Sembilan jika bersama-sama dengan parti tersebut.

Untuk rekod, jawatan MB Negeri Sembilan ketika ini disandang oleh Datuk Seri Aminuddin Harun dan adakah PKR sedia memberi laluan kepada Khairy untuk dilantik ke jawatan tersebut menggantikan Naib Presiden PKR tersebut.

Adakah Aminuddin sedia melepaskan jawatannya bagi memberi laluan kepada Khairy jika menyertai PKR selepas ini?

Terdapat cakap-cakap orang politik, Khairy sebenarnya mahu menyertai PKR kerana mempunyai hubungan yang rapat dengan Rafizi Ramli dan Nurul Izzah Anwar.

Sekiranya Khairy menyertai PKR, berkemungkinan gandingan trio tersebut akan memberi nafas baharu kepada parti yang selama ini didominasi oleh Datuk Seri Anwar Ibrahim dan pengikut setianya disekeliling.

Untuk rekod, Rafizi berada dalam kem berbeza dengan Anwar sebelum ini, tetapi boleh bersetuju dengan langkah untuk bekerjasama dengan UMNO bagi memastikan dapat menjadi kerajaan pusat selepas PRU-15 lalu.

Bagaimanapun, Anwar awal-awal lagi menegaskan perpaduan dengan rakan parti dalam kerajaan campuran perlu dijaga, ia selepas terdapat spekulasi cubaan membawa masuk Khairy bersama PKR.

Anwar yang mendapat sokongan anak muridnya yang juga Presiden UMNO, Datuk Seri Ahmad Zahid Hamidi nampaknya keberatan untuk menerima cadangan membawa masuk Khairy tersebut.

Sudah pastinya Anwar mahu menjaga hati Zahid kerana jasanya menyokongnya menjadi Perdana Menteri (PM), tanpa sokongan UMNO pastinya Presiden PKR itu masih kempunan sehingga sekarang.

Anwar tidak akan sanggup melihat hati Zahid dilukai.

Selain itu, pemecatan Khairy juga dipercayai mempunyai kaitan perseteruan dengan Zahid memandangkan kedudukan jawatan Presiden yang disandangnya ingin dicabar pada pemilihan parti.

Mujur UMNO membuat keputusan untuk menyekat pertandingan bagi dua jawatan tertingginya, jika tidak sudah pasti Khairy akan mencabar Zahid dan ia sedikit sebanyak akan menggugat kedudukan beliau.

Tapi Zahid bijak mengambil langkah awal untuk menyekat kemaraan Khairy apabila usul tiada pertandingan diluluskan semasa Perhimpunan Agung UMNO lalu.

Kedudukan Zahid dalam UMNO terselamat, tetapi Khairy pula ditendang keluar parti sebaik berakhir perhimpunan agung lalu.

Langkah terbaik untuk Khairy membalas tindakan yang diambil Zahid terhadapnya adalah dengan menyertai PKR dan ia pasti akan memberi kesan mendalam selepas ini.

Jika Khairy menyertai PKR, individu yang paling takut sebenarnya adalah Zahid kerana implikasi politik yang lebih besar bakal dihadapinya apabila musuh politiknya dalam UMNO bersama parti komponen kerajaan.

Jadi, tidak menghairankan jika cikgu Zahid, Anwar sejak awal-awal lagi sudah memberi amaran berhubung isu kemasukan Khairy dalam mana-mana parti PH selepas ini.

Jika dilihat daripada strategi politiknya, mungkin langkah Khairy menyertai PKR akan lebih memberi kelebihan berbanding mana-mana parti lain. Tetapi persoalannya adakah PKR mahu menerima Khairy sehingga boleh menjejaskan hubungan setia antara cikgu dengan anak murid selepas ini?


[KEMAS KINI] 7,240 kes sembuh direkod hari ini

Jumlah kematian akibat Covid-19 dalam tempoh 24 jam sehingga 12 tengah hari tadi adalah sebanyak 73 kes kata Ketua Pengarah Kesihatan, Tan Sri Dr Noor Hisham Abdullah.

Semalam negara merekodkan 101 kes kematian dengan Selangor tertinggi iaitu 50 kes.

Terdahulu beliau memaklumkan jumlah keseluruhan kes positif harian dalam tempoh 24 jam sehingga 12 tengah hari tadi adalah 5,150 kes menjadikan kumulatif 673,026 kes.

Sebelas negeri mencatatkan penurunan jumlah kes baharu, berbanding lima yang meningkat.

Beliau berkata seramai 924 pesakit kini dirawat di unit rawatan rapi dengan 453 daripadanya memerlukan bantuan alat pernafasan.

“Jumlah kes sembuh hari ini adalah seramai 7,240, menjadikan kumulatif sembuh sebanyak 600,935. Sebanyak 67,949 lagi kes masih aktif,” katanya dalam kenyataan hari ini.

Dr Noor Hisham berkata dalam tempoh itu juga 19 kluster baharu dikesan menjadikan jumlah kluster aktif adalah sebanyak 788 kes, manakala 1,744 lagi telah ditamatkan.

Daripada jumlah kluster baharu itu enam kluster tempat kerja dan Kumpulan Berisiko Tinggi direkodkan di Selangor; Sarawak (tiga – tempat kerja dan komuniti); Johor (dua – tempat kerja dan Kumpulan Berisiko Tinggi); dan Pulau Pinang (dua – tempat kerja).

Sementara masing-masing satu kluster tempat kerja serta komuniti di Melaka; Kedah; Perak; Sabah; Negeri Sembilan, Kelantan, dan Kuala Lumpur.

Data 16 Jun 2021


Boleh mohon buat kajian klinikal ekstrak ganja perubatan: KKM

Kementerian Kesihatan (KKM) mengalu-alukan permohonan untuk menjalankan kajian klinikal ke atas produk yang mengandungi ekstrak kanabis untuk tujuan perubatan kerana tiada ujian sedemikian sedang dijalankan pada masa ini, kata Timbalan Menteri Kesihatan Datuk Dr Noor Azmi Ghazali,

“Akta Dadah Berbahaya Malaysia 1952, Akta Racun 1952 dan Akta Jualan Dadah 1952 membenarkan ekstrak ganja dibekalkan, diimport, dijual dan digunakan untuk tujuan perubatan, penyelidikan atau ujian klinikal, tertakluk pada pematuhan dan keperluan akta tersebut,” katanya menurut Bernama.

Beliau berkata setakat ini tiada sebarang percubaan klinikal ke atas apa-apa keluaran mengandungi ekstrak kanabis bagi tujuan perubatan sedang dijalankan di negara ini.

Beliau menjawab soalan Syed Saddiq Syed Abdul Rahman (MUDA-Muar) yang meminta KKM menyatakan status perkembangan terkini kebenaran dan penggunaan kanabis perubatan di Malaysia.

Menjelas lanjut, Dr Azmi berkata mana-mana syarikat yang mempunyai bukti saintifik mencukupi keberkesanan produk mengandungi ekstrak kanabis bagi tujuan perubatan boleh mengemukakan permohonan pendaftaran produk itu kepada Pihak Berkuasa Kawalan Dadah (PBKD) KKM.

Malah, katanya syarikat yang mempunyai produk kanabis untuk perubatan yang telah diluluskan di luar negara, boleh mendaftarkan produk mereka untuk dipasarkan di negara ini.

“KKM tidak menolak kajian terhadap keberkesanan kanabis perubatan, telah tiba masanya kita mengikut langkah 40 negara yang telah menggunakannya untuk merawat penyakit termasuk kanser, depresi dan epilepsi, KKM sedia melihat perkara baharu ini,” katanya.

Sementara itu, bagi cadangan membezakan antara kanabis, kanabis perubatan dan hemp dari aspek perundangan, perkara ini adalah bergantung kepada hasil dapatan Jawatankuasa Induk Pembangunan Industri Kanabis Dan Ketum Bagi Tujuan Perubatan yang ditubuhkan oleh KKM.

“Jawatankuasa ini bertanggungjawab untuk mengkaji serta merangka hala tuju pembangunan industri kanabis dan ketum bagi tujuan perubatan.

“Oleh itu, keperluan untuk meminda Akta Dadah Berbahaya 1952 berhubung kawalan kanabis dan hemp termasuklah mewujudkan tafsiran berbeza bagi kanabis dan hemp adalah bergantung kepada keputusan Jemaah Menteri terhadap hasil dapatan jawatankuasa ini kelak dengan mengambil kira aspek perundangan, sosiobudaya, kesihatan, ekonomi, hukum syarak dan sebagainya,” katanya.


Kata tangguh pemilihan PKR, kenapa pecat? kata Ketua AMK Perlis dipecat

Tindakan memecat dua ketua AMK Negeri, Selangor dan Perlis adalah mengejutkan memandangkan PKR sudah memutuskan untuk menangguhkan pemilihan parti tersebut semasa Kongres Nasional Parti Keadilan Rakyat (PKR) ke-15 baru-baru ini.

Tindakan tersebut dibidas bekas Ketua AMK Perlis, Nor Azam Karap yang menjadi salah seorang mangsa pemecatan walhal usul semasa kongres sudah meluluskan untuk mengekalkan tempoh memegang jawatan bagi sesi kepimpinan 2018/2021.

“Saya tak pasti kenapa saya jadi sasaran. Sedangkan parti telah keluarkan arahan tangguhkan jawatankuasa sedia ada sehingga 2023, bermaksud semua jawatan di semua peringkat kekal hingga tamat tempoh itu.

“Saya bukan daripada mana-mana kem dalam parti, walaupun ada pihak melabel kami dari kem tertentu. Kami tak ambil peduli dan hanya mahu fokus pada agenda parti,” katanya dipetik laporan media.

Selain Nor Azam, seorang lagi ketua AMK, Najwan Halimi juga menerima nasib sama apabila dipecat daripada jawatan Ketua AMK Selangor.

Laporan juga menyebut Ketua AMK Akmal Nasrullah Mohd Nasir yang juga Ahli Parlimen Johor Bahru bertindak membubarkan seluruh jawatankuasa AMK Selangor dan Perlis berkuat kuasa serta-merta.

Pada Isnin, AMK dalam satu kenyataan berkata, pihaknya mengambil langkah progresif dengan melaksanakan penyusunan semula kepimpinan dan merombak jawatankuasa organisasi AMK Perlis dan Selangor.

Nor Azam turut berharap pimpinan parti semua peringkat berhenti ‘berpolitik’ dan tumpukan kepada menyelesaikan permasalahan rakyat yang semakin menghimpit sejak pandemik Covid-19.

Sebelum ini, Agenda Daily melaporkan Rafizi Ramli mendedahkan kartel baharu dalam PKR yang membabitkan orang kanan Presiden PKR, Datuk Seri Anwar Ibrahim.

Peringatan secara terbuka Rafizi kepada Anwar berhubung tindak-tanduk Setiausaha Politiknya, Farhash Wafa Salvador Rizal Mubarak dalam media sosial mencuri perhatian ramai.

“In Sha Allah saya akan saman budak Farhash ni, @anwaribrahim pls take note (sila ambil maklum). Will instruct my lawyer (akan arahkan peguam saya),” kata Rafizi dalam akaun Twitternya yang dipercayai merujuk kepada Farhash.

Tidak pasti punca perbalahan antara Rafizi dengan Farhash yang mencetuskan amaran untuk saman terhadap orang kanan Anwar tersebut, bagaimanapun Rafizi membayangkan kewujudan satu lagi kumpulan kartel dalam PKR.

“This is what the people in your office cultivate – another rotten culture in PKR to become #kartel2 (Ini sebenarnya orang dalam pejabat anda sedang semaikan, satu lagi budaya busuk dalam PKR yang akan menjadi kartel 2),” katanya lagi.

Selain itu, tular juga mesej yang didakwa ditulis Danish Hairudin yang mendakwa bertugas sebagai setiausaha politik kepada ADUN Selangor, menuduh tindakan memecat Najwan sebagai langkah politik rakus.

Danish mendakwa Najwan dipecat kerana mesra dengan kumpulan baju hitam yang setia mempertahankan Anwar, sedangkan kepimpinan AMK di bawah beliau berjaya menyatukan semua ahli selepas berlakunya Langkah Sheraton.

Dia menuduh tindakan Akmal memecahbelahkan ahli AMK.

“Ini merupakan politik khianat dimana memecat seorang pimpinan berkarisma demi kelangsungan politik,” dakwanya dalam mesej tular itu.


Anak PM Fiji ditahan di Australia berhubung keganasan rumah tangga

Pihak berkuasa Australia telah menahan anak lelaki Perdana Menteri Fiji, Frank Bainimarama atas tuduhan keganasan rumah tangga.

Ratu Meli Bainimarama, 35, ditahan pada Khamis di Queensland selepas polis New South Wales mengeluarkan waran tangkap terhadapnya, lapor Agensi Anadolu memetik media tempatan, ABC News pada Isnin, menurut Bernama.

Beliau diekstradisi ke New South Wales pada hari yang sama dan akan menghadiri perbicaraan di mahkamah tempatan Parramatta pada akhir minggu ini.

Ratu Meli merupakan anak lelaki tunggal perdana menteri Fiji, dan tinggal di Australia menggunakan visa bukan penduduk tetap.

Polis New South Wales memaklumkan pegawainya telah memulakan siasatan selepas menerima aduan berkaitan dakwaan keganasan rumah tangga.


Tangguh lantik Ahmad Jazlan hanya drama politik PH, Anwar: MP Gerik

Tindakan Datuk Seri Anwar Ibrahim menangguhkan pelantikan bekas Ahli Parlimen Machang, Datuk Ahmad Jazlan Yaakub sebagai Pengerusi Felcra yang dibuat Timbalan Perdana Menteri dan Presiden UMNO Datuk Seri Ahmad Zahid Hamidi, hanya sebuah drama politik.

Bagaimanapun, Ahli Parlimen Perikatan Nasional Gerik, Fathul Huzir Ayob tidak menolak kemungkinan Anwar yang juga Perdana Menteri dan Menteri Kewangan akan membuat pusingan-U dan mengumumkan lebih banyak lantikan politik selepas ini.

“Anwar sendiri mengakui hari ini bahawa “Lantikan politik ke dalam syarikat berkaitan kerajaan (GLC) akan diteruskan …” Maksudnya Anwar merancang untuk membuat lantikan politik yang lebih banyak.

“Bagi saya lantikan politik ke agensi kerajaan adalah perkara biasa. Tetapi PH selama ini sering berdrama seolah-olah mereka tidak akan membuat lantikan politik. Sekarang mereka akan terpaksa U-turn selepas sekian lama bermain wayang palsu,” katanya dalam kenyataan hari ini.

Fathul Huzir merujuk kepada kenyataan Anwar yang berkata, wujud kekeliruan berhubung lantikan politik dalam badan berkanun serta syarikat berkaitan kerajaan (GLC).

Pelantikan semula Ahmad Jazlan ke jawatan Pengerusi Felcra diumumkan Zahid, minggu lalu, tetapi semalam, Anwar menangguhkan langkah itu.

“Pandangan saya, tindakan menangguhkan pelantikan Ahmad Jazlan hanya lakonan semata-mata, untuk meneruskan wayang seolah-olah Anwar itu hero Malaya.

“Malahan, saya tidak akan terkejut kalau Anwar melantik diri sendiri mempengerusikan Khazanah.

“Pasti dia akan mencipta alasan demi alasan sebagai justifikasi. Tapi rakyat tahu itulah Anwar yang sebenar, seorang yang penuh dengan wayang dan drama.

“Kita tengok apa akan berlaku dalam 30 hari ini,” kata Fathul Huzir yang juga Setiausaha Bersatu Bahagian Gerik, yang mengalahkan Ketua Pemuda UMNO dalam Pilihan Raya Umum Ke-15 lalu.


AS benar pekerja kesihatan positif Covid-19 terus rawat pesakit

Pihak berkuasa kesihatan Amerika Syarikat (AS) mengambil pendekatan luar biasa dengan membenarkan jururawat dan pekerja kesihatan lain yang dijangkiti Covid-19, tetapi mempunyai simptom ringan atau tidak bergejala, untuk terus bertugas.

Langkah itu diambil susulan kekurangan kakitangan hospital yang semakin teruk, sementara beban kes terus meningkat didorong oleh penularan pantas varian Covd-19, Omicron.

Pihak berkuasa kesihatan California mengumumkan bahawa mana-mana kakitangan hospital yang diuji positif tetapi tidak menunjukkan gejala boleh meneruskan tugas mereka.

Jabatan Kesihatan California berkata dasar baharu itu dibuat setelah kekurangan kakitangan menjadi kritikal, serta mengarahkan hospital mengambil apa sahaja langkah membawa masuk pekerja dari luar agensi.

Arahan juga dikeluarkan kepada kakitangan yang dijangkiti itu supaya memakai pelitup muka N95 tambahan dan diarah hanya merawat pesakit yang positif Covid-19.

“Kami tidak meminta peraturan ini, dan kami tidak mempunyai sebarang maklumat sama ada hospital akan menggunakan pendekatan ini atau tidak,” kata Jan Emerson-Shea, jurucakap Persatuan Hospital California.

“Tetapi apa yang kami tahu ialah hospital menjangkakan lebih ramai pesakit pada hari-hari akan datang berbanding tahap rawatan yang boleh diberikan dengan kakitangan sedia ada”.

Pertubuhan Jururawat California pula menentang langkah itu sambil memberi amaran jumlah jangkitan akan meningkat.

Gabenor Gavin Newsom dan pegawai kesihatan negeri yang lain “mengutamakan keperluan syarikat penjagaan kesihatan berbanding keselamatan pesakit dan pekerja. Kami mahu menjaga pesakit dan melihat mereka menjadi lebih baik, bukannya menjangkiti mereka,” kata Presiden persatuan itu, Cathy Kennedy.

Sesetengah hospital di Rhode Island dan Arizona pula memberitahu kakitangan mereka boleh meneruskan tugas walaupun mempunyai gejala ringan.

Varian Omicron yang sangat menular menyebabkan jangkitan baharu Covid-19 di AS meledak kepada lebih 700,000 kes sehari secara purata, melenyapkan rekod yang dicatat tahun lalu.

Tidak semua hospital mengalami kebanjiran pesakit Covid-19, sebaliknya mereka berdepan masalah kekurangan kakitangan yang dijangkiti Covid-19 dan menjalani kuarantin kendiri.

Bulan lalu, Pusat Kawalan dan Pencegahan Penyakit (CDC) berkata pekerja kesihatan yang tidak mempunyai gejala boleh kembali bekerja selepas tujuh hari dengan ujian negatif, tetapi tempoh kuarantin boleh dikurangkan lagi jika terdapat kekurangan kakitangan.

Minggu lalu Perancis membenarkan pekerja kesihatan yang dijangkiti Covid-19 dan mempunyai simptom ringan atau tidak bergejala, untuk terus merawat pesakit daripada menjalani kuarantin.

Di Phoenix, Dignity Health, pengendali utama hospital, mengeluarkan memorandum kepada kakitangan yang mengatakan mereka yang dijangkiti virus dan berasa cukup sihat untuk bekerja boleh meminta kebenaran daripada pengurus mereka untuk kembali merawat pesakit.

Hospital Dignity Health di California belum lagi melaksanakan garis panduan baharu itu tetapi berkata ia mungkin perlu berbuat demikian dalam beberapa hari dan minggu akan datang.

“Kami melakukan segala yang mampu untuk memastikan kakitangan kami dapat kembali bekerja dengan selamat sambil melindungi pesakit dan kakitangan daripada penularan Covid-19,” kata Dignity Health dalam satu kenyataan. – Agensi


Pahang izin individu tak suntik vaksin solat di masjid, surau

Jabatan Agama Islam Pahang (JAIP) membenarkan individu belum disuntik vaksin Covid-19 untuk turut serta menunaikan solat Jumaat dan fardu mulai semalam, tetapi tertakluk kepada syarat ditetapkan.

Prosedur operasi standard (SOP) dengan jumlah jemaah terbuka itu dilaksanakan di semua masjid dan surau, kecuali di kawasan dikenakan Perintah Kawalan Pergerakan Diperketatkan (PKPD), serta mengikut keluasan kapasiti masjid atau surau dengan mengamalkan penjarakan fizikal.

Jabatan Agama Islam Pahang (JAIP) dalam kenyataan hari ini berkata bagi masjid dan surau di kawasan PKPD, bilangan jemaah solat fardu ditetapkan hanya 12 individu, manakala untuk solat Jumaat seramai 40 orang, tidak termasuk pegawai dan ahli jawatankuasa masjid dengan keutamana diberikan kepada individu yang lengkap divaksin.

“Bagaimanapun, individu yang bergejala, di bawah Perintah Pengawasan dan Pemerhatian di Rumah (HSO) dan kontak rapat adalah tidak dibenarkan ke masjid atau surau.

“Jemputan kepada imam, khatib dan penceramah dari luar Pahang serta kanak-kanak yang belum baligh pula masih belum dibenarkan selain tiada aktiviti berkumpul sebelum dan selepas solat,” menurut kenyataan itu.

Bagi pengajian ilmu, JAIP memaklumkan hanya kuliah Subuh dan Maghrib dibenarkan pada masa ditetapkan selain pengurusan masjid perlu menyediakan ruang khas untuk golongan musafir dan memastikan masjid atau surau disanitasi sekerap yang boleh.

Bagi aspek pengurusan jenazah bukan pesakit Covid-19, JAIP memaklumkan ia dibenarkan terhad kepada lima orang sahaja manakala bilangan orang yang dibenarkan menziarah bergantung kepada kapasiti jemaah yang dibenarkan bagi solat fardu dan solat Jumaat.

“Bagi ziarah jenazah di rumah, ia berdasarkan kepada keluasan rumah dan tidak melebihi 20 orang dalam satu-satu masa, selain tempoh masa yang dibenarkan di semua tempat ialah 10 minit tanpa bersalaman atau bersentuhan.

“Jumlah maksimum bagi pengebumian ialah 50 orang. Aktiviti ziarah kubur dibenarkan bergantung kepada keluasan tanah perkuburan dan perlu diselesaikan dalam tempoh paling minimum,” menurut kenyataan itu.

JAIP memaklumkan perarakan mengusung jenazah tidak dibenarkan dengan jenazah perlu dibawa ke tanah perkuburan menggunakan kenderaan jenazah, selain tiada aktiviti berkumpul sebelum atau selepas ziarah atau pegebumian.

“Majlis tahlil di rumah dengan kehadiran jemputan luar dan semua bentuk jamuan juga tidak dibenarkan. Waris dari luar Pahang yang hadir perlu mematuhi SOP ditetapkan pihak berkuasa.

“Wakil keluarga, pentadbir masjid atau pengurusan tanah perkuburan serta pemimpin setempat adalah bertanggugjawab untuk memastikan pematuhan SOP dan tindakan boleh diambil jika berlaku kegagalan pematuhan SOP,” menurut kenyataan itu.


2,340 kes semalam, enam kematian

Kementerian Kesihatan (KKM) memaklumkan jumlah jangkitan baharu Covid-19 dalam tempoh 24 jam pada Hari Kebangsaan ke-65 semalam (Rabu, 31 Ogos 2022) meningkat sedikit berbanding pada Selasa.

Menurut laman sesawang CovidNOW, sebanyak 2,340 kes dilaporkan dalam tempoh itu, berbanding 2,144 kes yang direkodkan pada Selasa.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,782,624 kes, dengan 4,715,417 pesakit telah sembuh, termasuk 2,502 pesakit telah pulih semalam.

Daripada jumlah jangkitan baharu semalam, 1,617 kes melibatkan individu yang telah menerima suntikan dos penggalak vaksin Covid-19, diikuti 479 kes (penerima dua dos); 235 (individu tidak divaksinasi); dan 9 kes (individu yang belum lengkap divaksinasi).

KKM juga memaklumkan sehingga kini, sebanyak 30,991 kes masih aktif, turun berbanding 31,159 yang dicatat pada Selasa. Jumlah itu termasuk, 29,604 pesakit masih menjalani kuarantin di rumah (29,784 pada Selasa); dan 17 ditempatkan di PKRC (15 pada Selasa).

Jumlah pesakit yang dirawat di hospital bagaimanapun naik sedikit kepada 1,301 semalam, berbanding 1,288 pesakit pada Selasa, dan 69 dimasukkan ke unit rawatan rapi (72 pada Selasa), dengan 42 daripadanya memerlukan alat bantuan pernafasan (50 pada Selasa).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan enam pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau brought in death (BID).

Dua daripada kes kematian itu masing-masing dilaporkan di Kuala Lumpur serta Pulau Pinang (1 BID), dan masing-masing satu kes di Kedah serta Selangor.

Data laman sesawang CovidNOW KKM menunjukkan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,216 kes, termasuk 7,696 kes BID.

Sementara itu, sejak Program Imunisasi Covid-19 Kebangsaan (PICK) dilancarkan 24 Februari 2021 hingga semalam, lebih 72.26 juta dos vaksin Covid-19 telah diberikan kepada populasi Malaysia, termasuk rakyat asing.

Daripada jumlah itu, 28,092,107 dos melibatkan dos pertama; 27,494,150 (dos kedua); 16,217,532 (penggalak pertama); dan 466,009 (penggalak kedua).


Kes pengubahan wang haram, mahkamah tolak permohonan Shafee

Mahkamah Tinggi hari ini menolak permohonan Tan Sri Muhammad Shafee Abdullah bagi memadamkan lebih separuh daripada pernyataan saksi bertulis bekas pegawai Lembaga Hasil Dalam Negeri (LHDN), mengenai kes pengubahan wang haram berjumlah RM9.5 juta yang dihadapi peguam itu.

Hakim Datuk Muhammad Jamil Hussin dalam penghakiman ringkasnya memutuskan bahawa tiada kemungkinan 33 daripada 51 perenggan dalam pernyataan bertulis Syed Nasrul Fahmi Syed Mohamad, saksi pendakwaan ketujuh memprejudiskan tertuduh, Muhammad Shafee, menurut laporan Bernama.

Hakim itu berkata, seperti yang dinyatakan dalam Mahkamah Persekutuan berhubung kes Datuk Seri Anwar Ibrahim lawan pendakwa raya, mahkamah itu mempunyai bidang kuasa sedia ada untuk memadam keterangan yang prejudis.

“Mahkamah Rayuan dalam kes sama (Anwar lawan pendakwa raya) turut menyatakan bahawa mahkamah ini mempunyai kuasa untuk memadam keterangan yang tidak relevan dalam membuktikan pertuduhan bagi memastikan tertuduh tidak diprejudiskan.

“Pada pandangan saya, 33 perenggan itu dalam pernyataan bertulis saksi pendakwaan ketujuh adalah relevan untuk membuktikan pertuduhan ketiga dan pertuduhan keempat terhadap tertuduh,” katanya.

Hakim Muhammad Jamil berkata, keterangan saksi itu adalah tertakluk kepada pemeriksaan balas dan kebenarannya boleh diuji seterusnya dicabar.

“Sama ada keterangan bertulis saksi pendakwaan ketujuh dalam 33 perenggan tersebut wajar diterima atau sebaliknya adalah isu yang berlainan, dan sama ada keterangan saksi itu membuktikan atau tidak kesalahan bagi pertuduhan ketiga dan keempat adalah isu berbeza.

“Mahkamah akan menilai keterangan saksi berkenaan dan memutuskan ia wajar diterima atau sebaliknya, sama ada keterangan itu adalah keterangan dengar cakap (hearsay) atau apa-apa alasan lain. Oleh itu, permohonan pihak pembelaan untuk memadamkan 33 perenggan dalam pernyataan bertulis saksi pendakwaan ketujuh ditolak dan mengekalkan 33 perenggan tersebut,” katanya.

Yang turut hadir pada prosiding hari ini, peguam Harvinderjit Singh yang mewakili Muhammad Shafee dan Timbalan Pendakwa Raya, Afzainizam Abdul Aziz. Hari ini ditetapkan untuk sambung bicara dengan pihak pembelaan akan menyoal balas Syed Nasrul Fahmi.

Pada 13 September 2018, Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh Najib, yang dimasukkan ke dalam akaun CIMB Bank Berhad miliknya.

Muhammad Shafee didakwa menerima cek RM4.3 juta pada 13 September 2013 dan RM5.2 juta pada 17 Februari 2014.

Peguam itu juga berdepan dua pertuduhan terbabit dalam transaksi hasil daripada aktiviti haram, iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.


Bicara kes rasuah ‘Datuk Seri’ babit RM15 juta, Mei 2024

Mahkamah Sesyen Kuala Lumpur menetapkan Mei depan bagi perbicaraan kes bagi seorang ahli perniagaan bergelar ‘Datuk Seri’ yang dikaitkan dengan bekas Menteri Dalam Negeri (KDN), Datuk Seri Hamzah Zainuddin, lapor MalaysiaGazette.

Hakim Mahkamah Sesyen, Rozina Ayob menetapkan 6 hingga 10 Mei dan 13 hingga 17 Mei 2024 untuk perbicaraan penuh dan 21 Februari tahun depan bagi sebutan kes itu.

Tertuduh, Datuk Seri Sim Choo Thiam, 54 berdepan satu pertuduhan meminta rasuah dan tiga pertuduhan menerima rasuah membabitkan RM15 juta yang kononnya berlaku dua tahun lalu.

Bagi pertuduhan pertama, Sim didakwa meminta suapan wang berjumlah RM15 juta daripada Pengarah Urusan Asia Coding Centre Sdn Bhd, Hep Kim Hong melalui Syed Abu Zafran Syed Ahmad pada Jun 2021.

Ia sebagai dorongan untuk seorang pegawai badan awam iaitu Hamzah Zainudin yang juga Menteri KDN ketika itu untuk membantu syarikat itu mendapatkan apa-apa projek milik agensi di bawah KDN pada Jun 2021.

Bagi tiga lagi pertuduhan, beliau didakwa menerima rasuah masing-masing berjumlah RM3.5 juta, RM5.5 juta dan RM6 juta daripada Kim Hong sebagai dorongan untuk Hamzah membantu mendapatkan projek milik agensi di bawah KDN antara 19 hingga 30 Julai 2021.

Choo Tiam didakwa mengikut Seksyen 16(a)(B) Akta Suruhanjaya Pencegahan Rasuah Malaysia 2009 (Akta 694) yang boleh dihukum di bawah Seksyen 24(1) akta sama.

Jika sabit kesalahan, beliau boleh dipenjara tidak melebihi 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi.


Saya mohon maaf sangat-sangat, kata Azizulhasni gagal raih emas

Berkali-kali beliau memohon maaf kepada rakyat Malaysia atas kegagalannya mencipta kilauan emas final acara keirin basikal pada Sukan Olimpik Tokyo 2020, hari ini.

Sukar baginya menerima pingat perak, namun itulah hakikatnya setelah Datuk Azizulhasni Awang memeluk Menteri Belia dan Sukan Datuk Seri Reezal Merican Naina Merican, dalam esak tangis melepas kesedihannya.

Namun bagi rakyat Malaysia, Azizulhasni sebenarnya tidak mempunyai alasan untuk meminta maaf terhadap sesiapa pun.

Apa lagi setelah seluruh negara menyaksikan kegigihannya mengerahkan kudrat melakukan kayuhan, hingga penamat acara di Velodrom Izu, Shizuoka hari ini.

Pelumba berusia 33 tahun itu tetap tenang menjawab semua soalan dilontarkan kepadanya ketika ditemu bual wartawan selepas perlumbaan walaupun beliau benar-benar kecewa selepas menduduki tempat kedua di belakang Jason Kenny dari Great Britain.

Pingat gangsa milik juara dunia dari Belanda, Harrie Lavreysen.

Ketika temu bual, Azizulhasni sekali sekala kelihatan sedih dan mengalirkan air mata kerana gagal menyumbangkan pingat emas pertama Malaysia di pentas Olimpik, apabila memenangi pingat perak.

Namun, ketika bersemuka dengan Reezal Merican, Presiden Majlis Olimpik Malaysia Tan Sri Mohamad Norza Zakaria dan Ketua Pengarah Majlis Sukan Negara (MSN) Datuk Ahmad Shapawi Ismail, pelumba kelahiran Dungun, Terengganu itu jelas tidak dapat menyembunyikan kesedihan.

Sambil menangis teresak-esak, Azizulhasni berkali-kali meminta maaf kerana gagal menunaikan harapan seluruh rakyat Malaysia itu.

“Saya minta maaf sangat-sangat,” katanya yang meraih pingat Olimpik pertamanya pada edisi Rio 2016 dengan pingat gangsa dalam acara keirin, selepas gagal melayakkan ke peringkat akhir temasya Beijing 2008, dan menduduki tempat keenam dalam edisi London 2012.

Memetik Bernama Reezal Merican dan Mohamad Norza kemudian memujuk Azizulhasni sambil menyatakan beliau sudah memberikan yang terbaik dan pencapaian itu menjadi kebanggaan negara.

Dikenali dengan gelaran ‘The Pocket Rocketman’, Azizulhasni menampilkan prestasi mengagumkan dan sudah memberikan yang terbaik dalam perlumbaan itu.

Pada saingan hari ini, Azizulhasni mendapat tempat kedua dalam acara keirin lelaki selepas ketinggalan 0.763 saat di belakang pelumba Great Britain itu yang mempertahankan kemenangannya di temasya Olimpik Rio pada 2016.

Pencapaian Azizulhasni itu merupakan pingat kedua negara selepas pasangan beregu lelaki badminton negara Aaron Chia-Soh Wooi Yik meraih gangsa

Ditanya sama ada beliau akan terus bersaing pada Olimpik 2024 di Paris, Azizulhasni berkata mengikut perancangan memang beliau berhasrat bersaing pada temasya sukan itu.

Namun Azizulhasni berkata selepas temasya Olimpik Tokyo, beliau ingin berehat terlebih dahulu selepas pelbagai suka dan duka ditempuhinya sebelum beraksi pada temasya sukan di Tokyo itu.

“Semasa menjalani latihan pusat, saya terpaksa tinggalkan lama isteri dan anak-anak di Melbourne sedangkan anak-anak sedang membesar.

“Semasa saya hendak berlepas ke Tokyo, saya dapat tahu ayah saya pula dimasukkan ke Hospital Kuala Terengganu kerana diserang mild strok. Tetapi saya perlu laksanakan tanggungjawab saya kepada negara,” katanya.

Beliau turut meminta maaf kepada seluruh rakyat Malaysia kerana gagal menyumbangkan pingat emas pertama kepada negara walaupun sudah melakukan yang terbaik sehinggalah di saingan final.


32,070 kes baharu semalam, dua hari berturut-turut pecah rekod jangkitan

Jangkitan Covid-19 di seluruh negara dalam tempoh 24 jam semalam, melonjak lagi memecah rekod jangkitan – dua hari berturut-turut – tatkala Kelantan menyertai tujuh negeri lain mencatat kumulatif positif melebihi 200,000 kes.

Dalam tempoh 24 jam itu, 32,070 jangkitan baharu dilaporkan, tertinggi sejak Covid-19 melanda negara pada awal 2020 lalu, berbanding rekod dicatatkan pada Rabu sebanyak 31,199 kes.

Dengan jumlah kes aktif yang terus meningkat kepada 286,521 kes, sistem kesihatan negara boleh berada pada tahap kritikal sekiranya 273,799 pesakit tidak diarah menjalani kuarantin di rumah, dan pada masa sama peraturan baharu ‘membebaskan’ kontak rapat daripada menjalani pengasingan diri.

Berdasarkan laman sesawang kendalian Kementerian Kesihatan (KKM), CovidNOW, yang dikemas kini pagi ini, kumulatif positif kini meningkat kepada 3,337,227 kes – ketiga tertinggi dalam kalangan negara-negara ASEAN selepas Indonesia dan Filipina.

Daripada jumlah kumulatif positif itu, seramai 3,018,172 pesakit telah sembuh dan 32,534 kematian dicatat, meningkat setelah 46 pesakit meninggal dunia akibat komplikasi Covid-19 semalam.

Walaupun, kes melonjak melebihi 32,000 semalam, hanya enam negeri merekodkan peningkatan jangkitan harian, berbanding 10 negeri dan Wilayah Persekutuan pada Rabu.

Lonjakan tertinggi direkodkan Sabah – daripada 3,971 kes pada Rabu, meningkat kepada 4,892 kes semalam – menjadikan kumulatif positif di negeri itu sebanyak 326,515 kes, dengan 271,775 pesakit telah sembuh, 51,803 kes aktif dan 2,937 kematian.

Daripada jumlah kes aktif itu seramai 49,491 pesakit menjalani kuarantin di rumah; 1,028 ditempatkan di PKRC; 1,222 dimasukkan ke hospital; dan 62 dirawat di unit rawatan rapi (ICU), dengan 34 daripadanya memerlukan alat bantuan pernafasan.

Sehingga semalam, 2,401,018 atau 62.6 peratus populasi keseluruhan di Sabah telah lengkap menerima dua dos vaksin Covid-19.

Sementara, 2,496,723 atau 65.1 peratus lagi menerima sekurang-kurangnya satu dos, dan 655,534 atau 24.1 peratus daripada individu dewasa menerima dos penggalak.

Sebanyak 42 kluster masih aktif di Sabah, dengan 34 melibatkan kluster pendidikan, tempat kerja (empat); komuniti (dua); dan masing-masing satu kluster pusat tahanan serta kumpulan berisiko tinggi.

Johor yang akan berdepan Pilihan Raya Negeri (PRN) pada 12 Mac depan pula mencatat 2,699 kes baharu semalam, berbanding 2,281 kes pada Rabu, naik dua hari berturut-turut.

Sementara kes di Pahang turut meningkat daripada 1,560 pada Rabu kepada 1,647 semalam, diikuti Perak (1,552 kes baharu, 1,222 Rabu); Melaka (888 kes baharu, 600 Rabu); dan Terengganu (852 kes baharu, 773 pada Rabu).

Selangor, walaupun kes menurun sedikit, namun kekal mencatat jumlah tertinggi jangkitan harian sebanyak 7,458 kes.

Sementara itu, jumlah kumulatif positif di Kelantan meningkat kepada 209,140 setelah 1,746 jangkitan baharu dilaporkan semalam.

Keseluruhannya, bagi seluruh negara, seramai 273,799 pesakit kini menjalani kuarantin di rumah; 4,356 ditempatkan di PKRC; 8,039 dimasukkan ke hospital; dan 327 pesakit dirawat di ICU, dengan 201 daripadanya memerlukan alat bantuan pernafasan.

Pecahan kes Covid-19 mengikut negeri-negeri pada 24 Februari 2022.


MT UMNO boleh singkir Presiden tetapi mustahil untuk dilaksanakan: Noh

Majlis Tertinggi (MT) boleh menyingkirkan Presiden parti, Datuk Seri Ahmad Zahid Hamidi daripada jawatannya tetapi ia sesuatu yang mustahil dapat dilaksanakan.

Langkah untuk menyingkirkan Presiden UMNO boleh dibuat menerusi undi tidak percaya dan usul itu perlu mendapat sokongan dua pertiga daripada anggota dalam Mesyuarat MT parti itu, dakwa bekas ahlinya, Tan Sri Noh Omar

Kalau hendak singkir, kena ada dua pertiga daripada MT, kalau kata dia buat keputusan undi tak percaya dan sebagainya kena dapat dua pertiga. Kalau tak dapat, tak boleh buat. Bukannya mudah, daripada pengalaman saya hendak dapat dua pertiga dalam sesuatu keputusan bukannya mudah.

“Kita kena ingat yang bertanding 25 kerusi, tetapi yang dilantik berapa ramai? Itu yang tak dapat. Takkan yang dilantik hendak ikut yang dipilih. Jadi, kalau kata hendak gulingkan presiden, saya ingat mustahil. Kena ikut perlembagaan,” katanya dipetik laporan Utusan Malaysia.

Pemilihan UMNO bagi jawatan Naib Presiden dan MT pada peringkat pimpinan pusat serta ketua bahagian akan berlangsung pada Sabtu ini.

Dalam pada itu, Noh yang juga bekas Ahli Parlimen Tanjong Karang dan Pengerusi Perhubungan UMNO Selangor menjelaskan bersedia kembali kepada parti jika kepimpinan terutama Presiden bertukar.

“Kalau tukar presiden mungkin saya boleh comeback, sebab dia yang pecat saya. Yang pecat saya bukan Lembaga Disiplin, MT, saya selalu sebut. Kalau Lembaga Disiplin pecat saya kena ada laporan, tetapi kes saya Lembaga Disiplin belum bermesyuarat tetapi keputusan sudah dibuat.

“Keputusan yang dibuat pula bukan daripada MT. Kalau kes saya ini dibahaskan MT kemudian diundi macam kes Datuk Lokman Adam, bila hendak pecat beliau kena bawa dalam MT ada sokong dan tidak,” jelasnya lagi.


Rafizi persoal Najib ghairah desak PRU-15, harap pengampunan jika UMNO menang

Langkah Datuk Seri Najib Razak yang ghairah mendesak pilihan raya umum ke-15 (PRU-15) disegerakan bertujuan mahu mendapat pengampuan sekiranya UMNO berjaya menang dengan besar, kata Rafizi Ramli.

Timbalan Presiden PKR itu membidas bekas Perdana Menteri yang berdepan puluhan pertuduhan di mahkamah kerana mahu PRU-15 disegerakan walhal banyak kesnya sedang berjalan yang belum dimuktamadkan.

“Najib berharap pilihan raya lebih awal boleh menempatkan semula UMNO di Putrajaya dan parti itu akan mendesak pengampunan diraja sebelum rayuan terakhirnya.

“Ironinya walaupun dia boleh berbohong, (dengan mengatakan) dia tidak mencuri apa-apa wang untuk memperdaya penyokongnya, desakannya untuk pilihan raya segera adalah pengakuan bersalah secara diam-diam kerana ia mengesahkan strateginya untuk bergantung kepada pengampunan jika Umno kembali,” katanya dipetik laporan Malaysiakini.

Rafizi berkata Najib dan rakan karibnya yang juga Presiden UMNO Datuk Seri Ahmad Zahid Hamidi hanya mementingkan diri sendiri kerana kedua-dua mereka hanya mahu melepaskan diri daripada kes mahkamah yang sedang dihadapi.

“Jelas sekali Najib dan Zahid berada dalam keadaan panik. Mereka sanggup menimbulkan keretakan dan ketidakstabilan dalam Umno semata-mata untuk mengelak daripada dipertanggungjawabkan atas perbuatan mereka semasa dalam kerajaan.

“Sudah menjadi rahsia umum, bahawa ‘kluster kabinet’ UMNO, yang diketuai oleh Perdana Menteri, menentang pilihan raya umum awal,” katanya lagi.

Jelasnya, kedua-dua pemimpin utama UMNO itu begitu teruja dan yakin sangat kemenangan akan menyebelahi mereka susulan keputusan Pilihan Raya Negeri Melaka dan Johor yang lalu tetapi jangkaan mereka sebenarnya salah sama sekali.

“Najib dan Zahid beranggapan orang ramai mudah tertipu dan tidak akan melihat bahawa mereka mendesak ini untuk menyelamatkan diri.

“Mereka lupa kejayaan pilihan raya negeri sebelum ini di Melaka dan Johor adalah kerana kelemahan Pakatan Harapan (PH) dan bukannya disebabkan peningkatan sokongan yang wujud kepada UMNO,” katanya.

Terdahulu semasa Konvensyen Barisan Nasional (BN) hujung minggu lalu, Najib sekali lagi mendesak supaya Perdana Menteri Datuk Seri Ismail Sabri Yaakob menimbang untuk memanggil PRU-15 dengan secepat mungkin.

“Oleh kerana pertaruhannya terlalu tinggi, keputusan yang betul mesti dibuat, ia mengenai masa depan kita,” kata Najib dalam ucapannya.


FGV catat untung sebelum cukai RM60 juta, hasil langkah pemulihan era PN

Sebanyak RM60 juta keuntungan sebelum cukai (PBT) berjaya direkodkan FGV Holdings Bhd (FGV) bagi suku pertama berakhir 31 Mac 2023.

Langkah pemulihan FGV bermula semasa era pentadbiran kerajaan Perikatan Nasional (PN) apabila Tan Sri Muhyiddin Yassin selaku Perdana Menteri ketika itu mengumumkan langkah Pengambilalihan semula pegangan lebih 80% kepentingan di FGV, pelupusan 80% hutang peneroka dan pelaksanaan Program Pembangunan Peneroka (PPP).

Kumpulan perladangan itu melaporkan keuntungan operasi sebelum perubahan nilai wajar dalam Perjanjian Pajakan Tanah (LLA) dan rosot nilai sebanyak RM102 juta untuk tempoh yang ditinjau, menurut laporan BH.

Ketua Pegawai Eksekutif Kumpulan FGV, Datuk Nazrul Izam Mansor, berkata walaupun lonjakan harga minyak sawit mentah (MSM) semakin berkurangan, serta cabaran lain yang dihadapi oleh kumpulan, pihaknya gembira mengumumkan suku pertama yang menguntungkan bagi 2023.

Walau bagaimanapun, beliau berkata, kumpulan menjangkakan bulan-bulan akan datang tahun ini akan kekal mencabar.

“Kami akan memanfaatkan momentum permulaan ini untuk meneruskan sepanjang tahun dan terus memenuhi jangkaan pemegang taruh kami,” katanya dalam satu kenyataan.

Pada suku pertama 2023, FGV mencatatkan keuntungan operasi sebanyak RM82 juta bagi sektor perladangan.

Operasi huluan sektor itu terkesan oleh margin produk sawit yang lebih rendah berikutan peningkatan 45 peratus dalam kos MSM ke pintu kilang kepada RM2,944 satu tan susulan kos pembajaan, penjagaan, penyelenggaraan dan buruh yang lebih tinggi.

Walaupun kekurangan tenaga kerja mahir dan keadaan cuaca buruk di Johor, Sabah, dan wilayah pantai timur, operasi huluan FGV telah menunjukkan sedikit daya tahan, dengan pengeluaran tandan buah segar (BTS) dalaman mencatatkan penurunan kecil satu peratus kepada 0.82 juta tan.

Walau bagaimanapun, hasil BTS meningkat sedikit kepada 3.04 tan sehektar disebabkan kawasan utama yang diperluaskan dan peningkatan tenaga kerja untuk aktiviti penuaian.

Bagi sektor logistik pula, FGV mencatatkan keuntungan operasi lebih tinggi sebanyak RM32 juta, meningkat 19 peratus berbanding RM27 juta pada suku yang sama sebelumnya.

Namun, sektor gula pula melaporkan kerugian operasi sebanyak RM24 juta berikutan penurunan pendapatan tahun ke tahun sebanyak RM588 juta daripada RM593 juta sebelumnya disebabkan pengurangan jumlah jualan eksport bagi mengutamakan permintaan jualan tempatan.

Sektor itu juga menghadapi kos pengeluaran yang lebih tinggi didorong oleh pertukaran asing tinggi 5.2 peratus dan peningkatan 65 peratus dalam kos gas yang mengakibatkan kos penapisan yang lebih tinggi.

Menuju ke depan, FGV menjangkakan harga MSM kekal stabil dalam tempoh terdekat, antara RM3,800 satu tan hingga RM4,000 satu tan.

Nazrul berkata, pihaknya menjangkakan pengeluaran BTS bertambah baik tahun ini dengan tambahan pekerja asing yang akan memberi kesan positif kepada prestasi operasi.

Tambahan pula, katanya, profil umur pokok sawit telah bertambah baik, dengan purata umur 12.77 tahun dan 39 peratus kawasan ladang diklasifikasikan sebagai kawasan utama.

“Faktor berkenaan akan meletakkan kami dengan baik untuk meningkatkan produktiviti dan pertumbuhan dalam industri.

“Namun, kami juga kekal berhati-hati terhadap keadaan cuaca buruk yang boleh menjejaskan pengeluaran minyak sawit kami, seperti cuaca El Nino menuju akhir tahun,” katanya.

Bagi sektor gula, FGV mengalu-alukan pengumuman kerajaan baru-baru ini yang membenarkan pengeluar gula tempatan untuk mengeluarkan gula halus putih tulen.

Dari segi kelestarian, FGV telah melaksanakan pelbagai program untuk mengukuhkan amalan buruhnya, termasuk menyelaraskan dasar dan amalan pengambilan pekerja kepada piawaian buruh antarabangsa bagi menangani Perintah Pelepasan Penahanan (WRO) yang dikeluarkan oleh Jabatan Kastam dan Perlindungan Sempadan (CBP) Amerika Syarikat (AS).

Salah satu piawaian utama yang diguna pakai oleh kumpulan ialah polisi tiada yuran pengambilan untuk pengambilan pekerja asing.

FGV berkata, bagi memberi pampasan kepada pekerja asing semasa, hampir RM30 juta telah dibayar kepada kira-kira 20,000 pekerja pada 15 Mac sebagai sebahagian daripada fasa pertama, dengan fasa berikutnya dijadualkan pada Jun dan September tahun ini.


Najib yang dijemput ke program ‘scam’ iri hati Muhyiddin dijemput ke Ekspo Dubai

Nampaknya Datuk Seri Najib Razak terlalu cemburu dan iri hati selepas Pengerusi Majlis Pemulihan Negara (MPN) Tan Sri Muhyiddin Yassin dijemput menghadiri ke Expo 2020 Dubai, Emiriah Arab Bersatu (UAE) baru-baru ini.

Najib, bekas Perdana Menteri (PM) yang sedang berdepan pertuduhan jenayah dan rasuah pula baru-baru ini hanya dijemput ke satu program ‘scam’ Forum Ekonomi China Sedunia (WCEF), ia selepas pengasasnya yang juga seorang taikun hartanah, Tan Sri Lee Kim Yew mendakwa program tersebut bukan dibawah anjurannya.

Berbeza dengan Muhyiddin yang tidak berdepan sebarang pertuduhan di mahkamah, Najib tidak dapat ke luar negara memandangkan pasportnya masih ditahan susulan hukuman yang sudah dijatuhkan terhadapnya.

Wawancara Muhyiddin bersama media antarabangsa ketika lawatan di Abu Dhabi nampaknya tidak disenangi Najib, mungkin kerana tidak ada media luar negara melayan banduan yang masih bebas kerana menanti keputusan rayuan di Mahkamah Persekutuan.

Dalam wawancara dengan The National di UAE, Muhyiddin berkata tempoh mengemudi negara bagi menentang peningkatan penularan kes Covid-19 sebagai ‘lebih teruk daripada peperangan’.

Menurutnya, langkah pentadbirannya memohon proklamasi darurat daripada Yang di-Pertuan Agong adalah antara faktor penting yang membantu kerajaan ketika itu mengurus dan mengawal pandemik itu.

Sepanjang pandemik itu, beliau bersama anggota pentadbiran lain terpaksa melaksanakan langkah segera yang tuntas bagi mengimbangi matlamat melindungi nyawa dengan ekonomi, dalam keadaan amat tidak menentu.

“Pengisytiharan darurat dan diberikan lebih banyak kuasa adalah penting untuk menguruskan pandemik. Undang-undang khas ini sudah tersedia sejak dahulu, namun ia amat jarang diperlukan. Ini adalah kali pertama ia digunakan untuk tujuan ini.

“Ada pihak mengatakan undang-undang darurat ini seolah-olah kita berada dalam peperangan, namun saya nak tegaskan ini sebenarnya lebih teruk daripada perang,” katanya.

Namun, Najib yang beberapa kali perbicaraan ditangguhkan semasa tempoh Darurat tersebut nampaknya tidak berpuas hati dengan kenyataan Muhyiddin tersebut walaupun dirinya sendiri terbabit dalam usaha menjatuhkan kerajaan pentadbiran Perikatan Nasional (PN) sebelum ini.

“Malaysia adalah satu-satunya negara dalam dunia yang gantungkan Parlimen dengan alasan melawan Covid.

“Cuba sebut satu negara yang berbuat demikian. Negara kita dalam darurat dan Parlimen digantung hampir sepanjang tempoh dia (Muhyiddin) PM (Perdana Menteri) pada tahun 2021 lepas iaitu dari 1 Jan sehingga dia henti pada 20 Ogos 2021,” katanya.

Bagaimanapun, Najib terlupa beberapa kali pula perbicaraan terpaksa ditangguhkan atas alasan menjadi kontak rapat kepada pesakit Covid-19 ketika tempoh darurat tersebut.


1,276 kes baharu Covid-19 semalam libatkan penerima dos penggalak

Sebanyak 1,709 jangkitan baharu Covid-19 dilaporkan semalam (11 Jun 2022), turun berbanding 2,166 kes pada Jumaat, dengan 1,276 daripada kes baharu itu melibatkan individu yang telah menerima suntikan dos penggalak vaksin Covid-19.

Sebanyak 261 kes lagi membabitkan penerima yang lengkap dua dos, 155 kes (individu yang tidak divaksinasi); dan 17 (penerima belum lengkap vaksinasi), menurut laman Github Kementerian Kesihatan (KKM).

Kes harian terbaharu itu menjadikan kumulatif positif Covid-19 di Malaysia sejak Januari 2020 meningkat kepada 4,524,727 kes, dengan 4,466,304 pesakit telah pulih, termasuk 1,746 yang sembuh semalam.

Jumlah kes aktif sehingga kini turun sedikit kepada 22,712 kes berbanding 22,751 pada Jumaat.

Daripada jumlah kes aktif itu, 21,707 pesakit masih menjalani kuarantin di rumah; 25 ditempatkan di PKRC; 956 dirawat di hospital; dan 24 dimasukkan ke unit rawatan rapi, dengan 14 daripadanya memerlukan alat bantuan pernafasan.

Berikut adalah kes baharu setiap negeri semalam dan jumlah kumulatif positif sejak Januari 2020:

Sementara itu, KKM juga memaklumkan dua lagi pesakit meninggal dunia akibat komplikasi Covid-19 semalam, menjadikan kumulatif kematian sejak Mac 2020 meningkat kepada 35,711 kes.

Dua kematian itu masing-masing dilaporkan di Perak dan Selangor.


PM ucap tahniah kejayaan rangkul gangsa badminton Olimpik 2020

Beregu utama negara Aaron Chia-Soh Wooi Yik membanggakan Malaysia walapun hanya memperoleh gangsa dalam acara beregu lelaki Sukan Olimpik Tokyo 2022 hari ini.

Kedua-duanya meraih pingat itu setelah menundukkan gandingan Indonesia Mohammad Ahsan-Hendra Setiawan dalam tiga set 17-21, 21-17 dan 21-14, sekali gus mengibarkan Jalur Gemilang di Musashino Forest Sport Plaza di daerah Chofu, Tokyo.

Kejayaan itu menyaksikan beregu nombor sembilan dunia itu berjaya membalas dendam atas kekalahan 16-21, 19-21 di tangan lawan sama pada aksi peringkat kumpulan sebelum ini.

Malah, Mohammad Ahsan-Hendra Setiawan adalah pasangan dari Indonesia kedua menjadi ‘mangsa’ beregu negara pada temasya kali ini selepas mereka menumbangkan pasangan nombor satu dunia Kevin Sanjaya Sukamuljo-Marcus Fernaldi Gideon.

Untuk rekod, pencapaian terbaik skuad badminton dilakar pada temasya Olimpik Rio lima tahun lalu yang menyaksikan mereka menghadiahkan tiga pingat perak buat negara.

Tiga pingat itu disumbangkan oleh Datuk Lee Chong Wei menerusi acara perseorangan lelaki, Goh V Shem-Tan Wee Kiong (beregu lelaki) dan Chan Peng Soon-Goh Liu Ying (beregu campuran).

Sementara itu, Perdana Menteri Tan Sri Muhyiddin Yassin mengucapkan tahniah kepada pasangan beregu berkenaan kerana menyumbangkan pingat yang amat diharap serta dinanti-nantikan oleh seluruh peminat sukan tanah air.

“Pingat gangsa dalam Sukan Olimpik Tokyo 2020 yang diraih malam ini tentunya mampu menyuntik semangat dan memberi motivasi kepada atlet-atlet negara yang lain untuk memburu kilauan pingat seterusnya.

“Tahniah saya ucapkan kepada pasangan Aaron Chia-Wooi Yik, serta barisan kejurulatihan atas sumbangan pingat sulung buat kontinjen negara di Sukan Olimpik Tokyo ini.

“Buat pasangan muda kita ini, teruskan usaha dan berjuanglah demi negara. Anda telah membuktikan yang negara boleh menaruh harapan kepada anda. Tahniah, anda kebanggaan Malaysia!,” tulis Perdana Menteri dalam hantaran di Facebook beliau malam ini.


MoU paksa sokong Anwar, kerajaan langgar Perlembagaan Negara

Memorandum persefahaman (MoU) yang ditandatangani pemimpin-pemimpin parti bagi memastikan Perdana Menteri Anwar Ibrahim kekal berkuasa semalam (16 Disember 2022) disifatkan sebagai melanggar undang-undang dan tidak selari dengan Perlembagaan Persekutuan.

Susulan itu, peguam Mohamed Haniff Khatri Abdulla memberi amaran pemimpin parti yang menandatangani MoU itu boleh disiasat terkait kes jenayah kerana memaksa ahli Parlimen (MP) membuat undi menyokong di Dewan Rakyat.

Menurutnya klausa dalam MoU itu yang mengatakan seseorang MP boleh hilang kelayakan jika tidak mengundi usul kerajaan, bukan sahaja bercanggah dengan pindaan Perlembagaan baru-baru ini berhubung lompat parti, bahkan ia juga tidak selari dengan perlembagaan pelbagai parti politik yang terlibat dalam perjanjian tersebut.

Katanya walaupun selepas Perkara 49A Perlembagaan melarang MP bertukar parti, namun tiada mana-mana parti politik meminda perlembagaan dalam memperincikan apa yang dibolehkan dan larangan yang boleh menjejaskan status mereka sebagai wakil rakyat.

“Sama ada perkara itu disukai atau tidak oleh parti, menjadi tanggungjawab parti untuk memasukkannya dalam perlembagaan atau peraturan-peraturan mereka jika mereka mahu. Tetapi tidak dilakukan pada masa itu secara khusus oleh mana-mana parti.

“Tidak ada peruntukan dalam perlembagaan parti masing-masing yang mengatakan seandainya ahli parti yang menjadi ahli Dewan Rakyat melakukan A, B atau C, atau tidak melakukan X, Y atau Z, akan dipecat daripada parti,” katanya.

Haniff berkata demikian dalam sebuah program dalam talian malam tadi, di samping turut menambah peruntukan akta antilompat parti yang dipinda dalam Perlembagaan baru-baru ini jelas menyatakan bahawa MP yang dipecat daripada partinya tidak akan kehilangan kerusi.

Perkara 49A Perlembagaan Persekutuan antara lain menyatakan seorang MP akan kekal sebagai anggota Dewan Rakyat jika dia dipecat daripada partinya.

Oleh itu, Haniff berkata walaupun MoU ditandatangani, seorang MP tidak akan kehilangan kerusinya walaupun pengundiannya bercanggah dengan arahan parti kerana ia sudah dijamin Perlembagaan Negara.

Beliau juga memberi amaran disebabkan wujud konflik dengan Perlembagaan Negara, MP yang terjejas boleh membawa perkara itu ke mahkamah.

Semalam, Anwar mengetuai Pakatan Harapan (PH) menandatangani MoU dengan Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan WARISAN, bagi memastikan kerajaan campurannya kekal berkuasa, di mana ia turut memasukkan klausa kontroversi mengatakan mana-mana MP daripada parti yang tidak menyokong usul kerajaan akan dianggap hilang kelayakan dan kerusi mereka akan dikosongkan bagi memberi laluan pilihan raya kecil.

MoU yang dimeterai menjelang usul undi percaya terhadap Anwar minggu depan, turut menyatakan setiap parti bertanggungjawab untuk mengambil tindakan terhadap MP masing-masing yang mengundi bercanggah dengan keputusan parti.

Pemimpin parti mendakwa MoU itu akan memastikan kestabilan dan perpaduan kerajaan gabungan dalam tempoh lima tahun akan datang, berikutan Parlimen yang tergantung akibat kemelut pelantikan perdana menteri selepas pilihan raya umum November lalu di mana Anwar terpaksa membentuk kerajaan gabungan yang rapuh bersama parti-parti pesaingnya.

Haniff berkata kestabilan Parlimen harus berdasarkan kematangan dan kesedaran wakil rakyat.

“Ianya tidak boleh dipaksa, dipengaruhi atau menjadi satu tekanan untuk membuang kerusi selagi itu tidak dinyatakan dalam Perlembagaan,” katanya lagi.

Terdahulu, bekas Timbalan Menteri di Jabatan Perdana Menteri (Undang-Undang dan Parlimen) Datuk Mas Ermieyati Samsudin memberi amaran bahawa MoU yang dimeterai semalam bakal membawa negara kepada pemerintahan diktator kerana memaksa MP menyokong kerajaan.

Ahli Parlimen Masjid Tanah itu berkata Perlembagaan Negara memberikan kebebasan mutlak kepada MP untuk mengundi mengikut kesedaran sendiri.

Beliau memetik keputusan Mahkamah Agung pada 1983 yang mengisytiharkan sebarang perjanjian yang menghalang MP daripada mengundi berbeza daripada keputusan parti sebagai tidak sah.

“Ugutan serta intimidasi yang dibuat melalui perjanjian MoU terhadap MP daripada parti-parti kerajaan ini adalah satu permulaan kepada pemerintahan ala diktator,” katanya.

“Despotisme (pemerintahan kuku besi) jenis baharu ini tidak pernah disaksikan sebelum ini didalam sejarah politik atau Parlimen Malaysia. Pemaksaan ahli Parlimen untuk mengundi menurut arahan adalah sama seperti dalam system di Korea Utara, atau China.

“Ianya tiada tempat dalam sistem demokratik Malaysia. MoU yang dijana oleh Anwar dan PH-BN ini akan disemadikan selamanya sebagai titik hitam di dalam sejarah negara dan tindakan subversif terhadap demokorasi berparlimen serta struktur asas Perlembagaan,” kata Mas Ermieyati.

Sementara itu, Haniff memberi amaran pemimpin parti boleh disiasat dalam ruang lingkup jenayah, memetik peruntukan dalam Kanun Keseksaan terhadap tindakan memaksa MP mengenai pengundiannya di Dewan Rakyat.

Seksyen 124 Kanun Keseksaan menjenayahkan perbuatan “memujuk atau memaksa atau cuba untuk mendorong atau memaksa ahli Parlimen atau mana-mana Dewan Undangan Negeri atau mana-mana Majlis Mesyuarat Kerajaan Negeri untuk menjalankan atau menahan diri daripada menjalankan kuasa yang sah dalam apa jua cara”.

Haniff berkata unsur jenayah itu adalah terpulang kepada mahkamah dalam membuat keputusannya.

“Sekiranya ada aduan dibuat oleh ahli Parlimen yang berkenaan di bawah Seksyen 124 (Kanun Keseksaan), maka pihak polis wajar membuka kertas siasatan.

“Sekiranya ahli Dewan Rakyat tidak boleh dipaksa untuk mengikut perkara yang belum dimasukkan dalam Perlembagaan Persekutuan mahupun perlembagaan parti, ianya mungkin mendedahkan ketua-ketua parti kepada siasatan jenayah.”


Pembakar roti Sajat pun kena lelong, masih tak cukup bayar pampasan

Susulan kegagalan usahawan kosmetik, Muhammad Sajjad Kamaruz zaman atau Sajat membayar ganti rugi dituntut syarikat stokis OWA Resourses Sdn Bhd berjumlah RM183,000, aset miliknya dilelong hari ini.

Bagaimanapun, hasil lelongan awam di kediamannya di Jalan Polo 10/3, Kota Damansara, Petaling Jaya, Selangor, masih belum cukup untuk menjelaskan keseluruhan pampasan yang dituntut syarikat itu.

Lelongan 40 unit barangan di rumahnya dibida seorang lelaki dengan jumlah RM132,000 selepas lebih 10 kali proses bidaan.

Nurwati Hussin, 41, dan Mohamed Syakir Hussin, 32, dari OWA Resources yang merupakan bekas stokis utama perniagaan bengkung dan girdle milik Sajat cuba mendapatkan semula wang mereka setelah pampasan sebanyak RM200,000 gagal dibayar usahawan itu.

Lelongan aset tersebut merupakan cara penyelesaian bagi menebus pampasan yang perlu dibayar

Peguam Zeti Zukifili dari firma guaman NHA Advocates & Solicitors iaitu peguam kepada plaintif, OWA Resources Sdn Bhd berkata, pihaknya akan berbincang dengan anak guamnya berhubung tindakan selanjutnya bagi menyelesaikan baki pampasan yang dianggarkan lebih RM50,000.

“Apabila proses lelongan ini selesai, kami akan melihat semula jumlah dan sekiranya baki tidak mencukupi, saya akan berbincang dengan anak guam saya untuk mencari jalan yang lebih baik untuk menyelesaikan masalah ini,” katanya selepas lelongan awam berkenaan selesai, tengah hari tadi.

Katanya antara barangan termahal yang dilelong adalah piano bernilai RM40,000 dan termurah adalah set pembakar roti selain beberapa barangan lain iaitu sofa, pendingin hawa, mesin basuh, peti sejuk, almari pakaian, set bilik tidur dan televisyen.

“Seramai lapan pembida menyertai proses lelongan membabitkan 40 barangan dengan harga bidaan bermula dari RM77,650.

Sementara itu, Nurwati 41, berpuas hati dengan proses lelongan yang diadakan itu dan akan berbincang dengan peguam mengenai jumlah yang diperoleh dalam lelongan berkenaan.

“Jika tidak mencukupi, kita akan teruskan dengan proses selanjutnya dan saya akan bincang dengan peguam supaya dapat satu jalan penyelesaian terbaik,” katanya.

Nurwati dan Muhammad Syakir yang bersyukur kerana nama mereka kini telah dibersihkan dan diberi peluang menetapkan kebenaran tentang apa yang sebenarnya berlaku.

Mahkamah Tinggi Shah Alam bulan lalu membenarkan harta Sajat disita dan dilelong susulan kegagalannya membayar pampasan kepada bekas stokis utama, OWA Resources.

Mahkamah membenarkan permohonan pihak plaintif menuntut pampasan RM183,000 yang gagal dibayar oleh Sajat melalui proses penyitaan.


Hospital di Bangkok kehabisan katil, petugas kesihatan tertekan

Hospital di ibu negara Thailand, Bangkok dan wilayah sekitarnya dilaporkan kehabisan katil susulan peningkatan jumlah pesakit yang mendapatkan rawatan, kata pegawai kesihatan negara itu.

Sejak beberapa bulan lalu, Thailand berdepan kesukaran apabila Covid-19 merebak dengan pantas didorong oleh penularan varian Delta, sekali gus meningkatkan jumlah jangkitan yang tinggi empat kali dalam minggu ini.

Pasukan Petugas Khas Covid-19 Thailand hari ini melaporkan 17,669 penduduk negara itu dijangkiti Covid-19, sementara 165 pesakit meninggal dunia – kedua-duanya rekod tertinggi – sementara 21 individu yang dijangkiti pula meninggal dunia di rumah.

“Kami tidak tahu di mana akan meletakkan pesakit yang datang ke hospital bagi mendapatkan rawatan. Bilik kecemasan di kebanyakan hospital terpaksa ditutup kerana tidak ada lagi katil yang boleh digunakan,” kata Ketua Jabatan Perkhidmatan Kesihatan, Somsak Akksilp, hari ini.

Di Bangkok dan wilayah bersempadan dengannya, lebih 1,200 pesakit menunggu bagi mendapatkan katil hospital dan lebih 6,000 menghubungi talian kecemasan meminta rawatan, sejak minggu lalu.

Terdapat lebih 37,000 katil hospital di Bangkok, kata Pentadbir Bangkok.

Pada awal pandemik, semua pesakit Covid-19 dimasukkan ke hospital, tetapi Somsak berkata, bulan lalu pihak berkuasa mengarahkan lebih 30,00 pesakit di Bangkok dan wilayah sekitarnya menjalani kuarantin kendiri di rumah.

Kerajaan negara itu juga telah mengubah suai gudang bagi dijadikan hospital sementara Covid-19.

Peningkatan jumlah jangkitan itu memberi tekanan kepada kerajaan untuk mempercepatkan lagi pemberian vaksin kepada penduduknya. Setakat ini hanya 5.6 peratus daripada 66 juta penduduk telah divaksin.

Sejak tahun lalu, Thailand dilihat berjaya mengekang penularan Covid-19, namun bermula April lalu jumlah jangkitan harian semakin meningkat. Sehingga kini keseluruhan jangkitan di Thailand mencecah 561,030 kes, manakala 4,562 kematian direkodkan. – Agensi


Beri kenyataan cuai Laut China Selatan, PMX nak salahkan PN

Datuk Seri Anwar Ibrahim hari ini (8 April 2023) cuba menyalahkan Perikatan Nasional (PN) kononnya tidak faham kenyataannya berkaitan cari gali minyak dan gas oleh Petronas di Laut China Selatan.

Ketika mengulas kenyataan Pengerusi PN, Tan Sri Muhyiddin Yassin, Anwar menggesa ahli Parlimen Pagoh itu memberi perhatian selain hadir ke Dewan Rakyat untuk memahami isu Laut China Selatan yang menjadi pertikaian dengan China.

Bercakap kepada media di Shah Alam hari ini, Anwar berkata:

“Ini adalah masalah pembangkang yang dia tidak dapat nak tumpukan, tak hadir parlimen, tak dengar pandangan dan tak baca ulasan kerana kita konsisten sebut projek cari gali ini diteruskan. Ia adalah kawasan kita.”

Khamis lalu, Muhyiddin mengecam kenyataan Anwar yang dianggapnya cuai dan dibuat oleh seorang Perdana Menteri, yang memberi kesan kepada tuntutan China terhadap Laut China Selatan.

Presiden Bersatu itu berkata pada sidang Dewan Rakyat 4 April 2023, Perdana Menteri telah memaklumkan bahawa terdapat tuntutan bertindih di Laut China Selatan “terutama kebimbangan negara China kerana Petronas telah menjalankan satu kegiatan besar-besaran di satu kawasan yang juga dituntut oleh negara China”.

Muhyiddin berkata, Anwar menambah, “kalau negara China merasakan ini hak mereka, kita boleh buka untuk rundingan.”

Bekas Perdana Menteri kelapan itu berkata, kenyataan sedemikian adalah cuai dan tidak sepatutnya dikeluarkan oleh seorang Perdana Menteri.

“Implikasi kenyataan ini secara tidak langsung telah memperakui tuntutan negara China terhadap kawasan yang sudah sah merupakan wilayah Malaysia yang mesti dipertahankan,” kata Muhyiddin.

Syarikat minyak negara mengendalikan beberapa medan minyak dan gas di Laut China Selatan dalam zon ekonomi eksklusif (ZEE) 200 batu nautika.

Kapal tentera China sejak beberapa tahun kebelakangan ini melalui kawasan berhampiran medan operasi Petronas menyebabkan Malaysia mengemukakan bantahan.

Pada 2021, Malaysia memanggil duta China untuk menyatakan bantahan terhadap “pencerobohan” ke perairannya oleh kapal Beijing. Pada 2020, sebuah lagi kapal kaji selidik China mencetuskan perselisihan selama sebulan dengan kapal cari gali minyak yang dikontrak oleh Petronas dalam ZEE Malaysia.

Pada 4 April lalu, ketika menjawab soalan Datuk Seri Takiyuddin Hassan (PN-Kota Bharu), Anwar antara lain turut berkata sekiranya China berasa kawasan di mana Petronas mencari gali adalah hak mereka maka Malaysia sedia membuka pintu rundingan.

Berikut adalah transkrip jawapan Anwar yang dipetik dari hansard Parlimen pada 4 April lalu:

“Mengenai soalan kedua tentang kegiatan China. Memang perkara ini diangkat kerana kedua-dua pihak itu ada claim bertindih di Laut China Selatan terutama kebimbangan negara China kerana Petronas telah menjalankan satu kegiatan besar-besaran di satu kawasan yang juga ditutup oleh negara China.

“Perkara ini saya sebut sendiri kepada Perdana Menteri Li Qiang dan juga Presiden Xi Jinping bahawa Malaysia menganggap ini kawasan daerah Malaysia, maka oleh yang demikian, Petronas akan terus cari gali di kawasan itu.

“Walau bagaimanapun, kalau negara China merasakan ini hak mereka, kita boleh buka untuk rundingan. Akan tetapi sementara itu, usaha kita untuk cari gali akan kita teruskan.

“Saya tidak mahu mengelak daripada meneruskan rundingan kerana ini pendirian ASEAN. ASEAN merasakan semua tuntutan bertindih harus diselesaikan secara rundingan. Akan tetapi setakat ini, Malaysia bertegas bahawa ini adalah di kawasan atau wilayah Malaysia.

“Tentang kehadiran kapal dan sebagainya, itu diterangkan oleh negara China. Itu perairan antarabangsa. Akan tetapi pihak kementerian luar akan terus memantau dan sekiranya ada pelanggaran, akan mengeluarkan bantahan.”

Untuk rekod, satu kajian dilakukan portal mesra Pakatan Harapan hari ini menunjukkan kehadiran ahli Parlimen PN pada sidang Dewan Rakyat mempunyai peratusan terbaik dengan purata 29.2 hari daripada 31 hari persidangan atau 94.2 peratus.

Kenyataan Anwar itu turut dilaporkan media antarabangsa termasuk South China Morning Post (SCMP) dengan tajuk ‘South China Sea: Malaysia ‘ready to negotiate’ with Beijing over disputed waterway, PM says’, yang memetik laporan Bernama.


PH-BN naikkan peruntukan sekolah menengah persendirian Cina

Kerajaan Pakatan Harapan-Barisan Nasional (PH-BN) bersetuju menambah lagi peruntukan tahunan kepada sekolah menengah persendirian Cina (SPMC), kata Setiausaha Agung DAP, Anthony Loke.

Loke yang juga Menteri Pengangkutan berkata kelulusan sebanyak RM15.75 juta kepada 63 SPMC tahun ini diluluskan Perdana Menteri yang juga Menteri Kewangan, Datuk Seri Anwar Ibrahim.

“Peruntukan ini akan diberikan kepada semua sekolah berkenaan dua minggu selepas cuti umum Aidilfitri,” kata Loke dalam satu kenyataan pada Khamis (20 April).

Menurut Loke, setiap SPMC akan menerima RM250,000 dan majlis penyerahan secara tentatif dijadualkan pada 5 Mei di Kuala Lumpur.

Loke berkata beliau menerima permohonan daripada Presiden Dong Zong, Tan Tai Kim untuk pembiayaan khas SPMC pada 28 Februari lalu.

Peruntukan untuk SPMC ialah RM12 juta pada 2019; RM15 juta (2020) dan ia kekal pada jumlah yang sama setiap tahun sehingga tahun lepas.


Polis sudah tahan anggota tentera cabul kehormatan

Polis sudah menahan seorang anggota Angkatan Tentera Malaysia (ATM) yang dipercayai mencabul kehormatan seorang wanita di sebuah premis vape di Taman Keramat di sini, Selasa lepas.

Menurut laporan Bernama, Ketua Polis Daerah Ampang Jaya ACP Mohamad Farouk Eshak berkata individu berusia 26 tahun itu ditahan di rumahnya di Taman Setiawangsa di sini pada 12.30 tengah malam tadi.

Beliau berkata siasatan lanjut mendapati suspek bertugas di Cawangan Tentera Darat, Kem Batu Kentonmen di sini dan telah berkhidmat dengan ATM selama tujuh tahun.

“Ujian saringan turut dibuat dan mendapati suspek negatif dadah manakala uniform suspek dipercayai dipakai semasa kejadian turut dirampas,” katanya.

Mohamad Farouk berkata siasatan lanjut masih dijalankan oleh pihaknya ke atas suspek yang direman selama empat hari bermula hari ini hingga Ahad bagi membantu siasatan.


Briged Al-Qassam guna peluru berpandu baharu serang Israel

Briged Izzuddin Al-Qassam (Al-Qassam), sayap tentera Pergerakan Perjuangan Islam Palestin (Hamas) melancarkan serangan terhadap rejim Israel menggunakan peluru berpandu terbaharu mereka, Ayyash 250, yang boleh mencapai jarak sehingga 250 kilometer.

Jurucakap Al-Qassam, Abu Ubaidah berkata, pejuang menerima arahan daripada Panglima Staf Al-Qassam, Abu Khaled Muhammad al-Deif untuk menggunakan peluru berpandu yang memberi kerosakan besar pada sasarannya.

“Ini adalah kemenangan untuk Al-Aqsa dan sebahagian darfipada tindak balas kami terhadap pembunuhan pemimpin dan jurutera kami,” katanya.

Akhbar Israel, Haaretz melaporkan Lapangan Terbang Antarabangsa Ramon berhampiran sempadan Jordan ditutup setelah peluru berpandu itu mengenai sasaran. Ini adalah kali pertama roket pejuang dapat mencapai jarak melebihi 220 kilometer sejak konflik Palestin-Israel tercetus.

Abu Ubaidah memberi peringatan kepada rejim Israel bahawa Al-Qassam kini memiliki kemampuan untuk melakukan serangan di mana sahaja yang kami sasarkan.

Al-Qassan menyasarkan Lapangan Terbang Antarabangsa Ramon setelah pihak berkuasa lapangan terbang Ben Gurion di Tel Aviv mengarahkan semua penerbangan dialihkan ke Ramon susulan serangan roket pejuang Palestin. – Agensi

Briged Al-Qassam mula menggunakan peluru berpandu Ayyash 250 untuk menyerang kedudukan rejim Israel di Palestin.


Pesakit cacar monyet di UK alami gejala berbeza: Kajian

Pesakit cacar monyet di United Kingdom (UK) memiliki simptom yang ketara berbeza daripada yang dilihat dalam wabak sebelumnya, menurut penyelidik di London, sekali gus menimbulkan kebimbangan kemungkinan ada kes terlepas.

Kajian terhadap 54 pesakit di klinik kesihatan seksual London pada Mei lalu mendapati pesakit melaporkan gejala kurang demam dan keletihan dan lebih banyak luka kulit di sekitar kemaluan dan dubur mereka berbanding biasanya dilihat pada cacar monyet,

Cacar monyet, penyakit virus yang biasanya agak ringan yang endemik di beberapa negara di barat dan tengah Afrika, telah menyebabkan lebih 5,000 kes dan satu kematian di luar kawasan tersebut – terutamanya di Eropah – sejak awal Mei.

Kes juga meningkat di negara-negara di mana ia lebih biasa merebak, menurut Pertubuhan Kesihatan Sedunia (WHO).

Penyelidikan dari London, yang diterbitkan dalam Jurnal Penyakit Berjangkit Lancet, mengikuti cadangan daripada badan kesihatan awam seperti Pusat Kawalan dan Pencegahan Penyakit (CDC) Amerika Syarikat (AS) bahawa wabak itu – yang merebak terutamanya dalam kalangan lelaki yang melakukan hubungan seks dengan lelaki – muncul secara luar biasa.

Penulis, dari beberapa institusi termasuk Chelsea & Westminster Hospital NHS Foundation Trust, berkata definisi kes harus dikaji semula untuk mengelak kes terlepas pandang, terutama kerana cacar monyet boleh “meniru” jangkitan seksual (STI) biasa lain seperti herpes dan sifilis.

Kajian itu juga mendapati bahawa satu perempat daripada pesakit cacar monyet adalah HIV positif, dan satu perempat lagi mempunyai STI.

Cacar monyet merebak melalui hubungan rapat, dan penyelidik sedang berusaha untuk menentukan sama ada ia juga boleh disebarkan melalui air mani, definisi klasik penularan seksual.

Ahli epidemiologi penyakit berjangkit dan penasihat WHO mengenai wabak itu, Dr David Heymann berkata adalah penting untuk mengawal penularan tanpa memberi stigma kepada mereka yang terjejas.

“Itu termasuk bekerja dengan populasi yang paling berisiko untuk cuba membantu mereka memahami betapa mudahnya untuk mencegah jangkitan ini – hanya dengan mengelakkan sentuhan fizikal di kawasan kemaluan (apabila ruam hadir),” katanya kepada Reuters.

WHO menyeru tindakan segera untuk mencegah penyebaran cacar monyet di Eropah, dengan menyatakan bahawa kes telah meningkat tiga kali ganda di sana sejak dua minggu lalu.

“Hari ini, saya memperhebatkan gesaan supaya kerajaan dan masyarakat sivil meningkatkan usaha dalam beberapa minggu dan bulan akan datang untuk mencegah cacar monyet daripada merentasi kawasan geografi yang semakin berkembang,” kata Pengarah Wilayah WHO untuk Eropah, Dr Hans Henri Kluge.

“Tindakan segera dan diselaraskan adalah mustahak jika kita berpaling ke sudut dalam perlumbaan untuk memulihkan penularan penyakit ini yang berterusan,” katanya.

Sementara itu, kerajaan AS telah mengarahkan 2.5 juta lagi dos vaksin Bavarian Nordic untuk digunakan melawan cacar monyet, kata Jabatan Kesihatan dan Perkhidmatan Manusia (HHS).